Pevar devezh a zo abaoe m’emañ ar Goulmig o veajiñ war-zu Breizh, ha d’ar Gwener diouzh ar mintin, Fistoulig teñval e benn, a deuas da gaout ar c’habiten a oa o skrivañ en e vurev.\n– Petra ’peus ’ta ma ouelez er giz-se, ar Peul en deus skoet ganez ?\n– O nann, mestr, mes c’hoant-kousket em eus, rak abaoe m’omp deuet kuit eus an Aber-Nevez, n’em eus ket kousket ur veradenn.\n– Petra zo kaoz dit ’ta ?\n– Bep noz pa yan da esa kousket, e sav ur skrab mantrus e goueled al lestr, ha kredapl a-walc’h ar razhed oc’h en em gannañ eo a ra ar cholori-se.\n– C’ha ! c’ha ! c’ha ! eme ar c’habiten o c’hoarzhin a-bouez e benn, prestik e vezo dav din lakaat stokerien e strad va lestr, evit tapañ ar razhed a harz ouzh Fistoulig da gousket.\n– Ma ! kabiten, kredit pe na gredit, evidon-me n’on ket evit kousket gant ar freuz a glevan bep noz e-tal va gwele.\n– Alo Fistoul ! ma ’peus c’hoant-kousket astenn da lêr aze war va gwele-me, pe du-hont en disheol war ar pont, ha ra peoc’h d’am fenn-me ma rin va c’hontoù.\nAr mevel bihan a reas ur c’housk mat e gwele ar c’habiten, ha war-dro seizh eur diouzh an noz, pa voe darev koan, Bidoch a yeas da zihunañ anezhañ.\nDa zek eur noz, Fistoulig a rankas mont d’e wele, hag en nozvezh-se e oa bet skrijus ar cholori. E-kreiz an noz, ar mevel bihan a savas en ur youc’hal, a c’halvas ar c’habiten hag an daou all da zont da selaou an trouz. Pa voent deuet, ne glevjont grik.\n– Marmouz ! tignouz fall ! eme Bimbaoig, ur vezh eo dit dont da zirenkañ ac’hanomp-ni d’an eur-mañ, ha da lakaat ac’hanomp da goll kousket en aner !\n« N’out nemet ur sorc’henner, ur spered troet. Mes petra virfe ! emaout mezv bemdez, ha kaer em eus lavaret dit diwall ouzh an odivi, ne rez van ouzh va c’hlevet.\n– Ma ! mestr, an dour a deu em daoulagad o klevet ac’hanoc’h o lavaret din ar wirionez, mes evelkent, ma ne chom ket unan bennak amañ asambles ganin, me zo o vont war ar pont da dremen ar rest eus an noz.\n– Ma ! Peul, chom gantañ betek an deiz.\nA-benn ur c’hard-eur goude, ar Peul a lammas er-maez eus e wele, ha spontet gant an trouz, e pignas da gambr ar c’habiten, da c’houlenn outañ ha ne gleve ket ar cholori a oa er strad.\n– Nann, me n’em eus klevet grik ebet.\n– Ma ! muioc’h a drouz a zo eget na ra paotred ar sabad.\n– Deomp da welet, kerzh da zihunañ Bidoch keit ma vezin o lakaat va dilhad.\nPrestik goude, ar baotred, bep a c’houlaouenn ganto en o dorn, a ziskennas er strad. Furchañ a reont er c’herniel-tro, ha kaer o devoa ne welent netra.\nEvit doare, eme ar c’habiten, ar razhed o deus kemeret an tec’h, rak bremañ ne welan hini ebet.\nFistoulig hag a blije dezhañ firbouchañ, a varas.\n– Marteze, emezañ, ar razhed a ra o darempred dre amañ, ha me rofe ali da welet ha kleuzet eo dindan.\nKerkent, ar Peul a grogas en ur sac’had, ha ken buan e voe ret dezhañ en lezer da gouezhañ. Ur c’hrougnadenn euzhus a deuas anezhañ ha kerkent ar sac’h en em lakaas da ober tro ar gambr en ur c’hrougnal. Ar pevar martolod spouronet, a bignas war ar pont, tizh warno. Neuze ar c’habiten a lavaras e ranke hennezh bezañ Paolig. N’eus forzh, diskenn a rejont adarre o-fevar er strad, bep a forc’h houarn ganto, war-zu ur bern sac’hadoù glaou-douar renket en ur c’horn.\nSebezet e oant bet, pa weljont Paolig o c’hortoz anezho, ur vandenn verc’hed yaouank en-dro dezhañ, ha mut evel peulioù.\n– Ma rez ur gammed hepken a-raok kabiten, eme Paolig, emaout marv, te ha da dri mevel.\n– Piv out-te evit komz an doare-se ouzh ur Breizhad dispont evel ar c’habiten Bimbao ?\n– Me eo Paolig an Ankou, hag ar re-mañ, ar merc’hed-mañ, eo gwardianezed ar manerioù laeret. Cheñchet em boa anezho e ken alies a rigadellenn evel a blac’h yaouank a oa anezho, ha setu int-i amañ hiziv prest d’am skoazellañ. Mes peogwir on deuet a-benn da drec’hiñ ur vandenn soudarded kounnaret, e c’hellit bezañ sur n’em bezo ezhomm ebet anezho evit va difenn. Kalz vad am eus graet dit, ha pinvidik out hiziv, mes me zo kaoz. Un taol fallagriezh az peus graet em c’heñver, o lakaat ac’hanon da dennañ va bilhed va-unan diouzh ar sac’h, hag hennezh, an taol-se, a rankez da baeañ hiziv.\n– Ya mes !\n– Mes ebet ! kabiten trubard ! ha n’eus nemet ar marv evidoc’h-holl, ma ne asantit ket reiñ din va goulenn. Tri zra a ran deoc’h da choaz :\n« ar c’hentañ tra eo ar marv amañ hiziv war al lestr-mañ, ha neuze hoc’h eneoù a vezo din diouzhtu.\n« An eil tra eo : dizreiñ da gas d’ar c’hestell an holl madoù laeret, ha neuze n’em bezo perzh nemet en un ene.\n« An trede eo : sinañ gant gwad eus o gwazhioù e rofoc’h din hoc’h eneoù a-benn kant vloaz azalek an devezh hiziv.\n– Ma Paolig ! gwelet a ran omp trec’het ganez da vat, gouzout a ran ne vezin ket avañsetoc’h evit stourm ouzhit ! Lez ac’hanomp da vont ur pennadig a-gostez evit en em glevet, ha bremaik ez pezo ar respont.\nPa voe aet ar baotred a-gostez, ar c’habiten a lavaras :\n– Klevet hoc’h eus koulz ha me petra a fell da Baolig : grit buan ho soñj, ha lavarit din.\n– Evidon-me, n’on ket nec’het, eme Bidoch : gwellañ zo da ober eo mont atav betek Breizh, ha lezel an diaoul kamm da c’hoari e baotr. Sur on e kant vloaz ni ’gavo finoc’h egetañ.\n– Ya, ya, eme ar Peul, sinomp dezhañ raktal gant hor gwad, ec’h en em roomp dezhañ korf hag ene a-benn kant vloaz amañ.\n– An dra-se, eme Fistoulig, a zo ivez va soñj-me : mervel amañ a gavan diaes, ha ne rin ket eo, nemet lazhet e vijen. Mont en-dro da gas ar madoù laeret, a gavan, koulz lavaret ken diaes hag all. Rak-se ’ta e kavan koulz mont betek Breizh, hor bro muiañ-karet, bezañ pinvidik e-pad kant vloaz, ha marteze zoken dimeziñ gant un eus ar merc’hed koant a zo aze e-kichen Paolig. Hag ouzhpenn marteze a-benn kant vloaz, Paolig a vezo marv, ha neuze n’en devezo ket ezhomm eus hon eneoù-ni !\n– Lod eus ar pezh a lavar Fistoulig a c’hell bezañ gwir, a lavaras ar c’habiten. Lakaomp e timezfemp, hag e kemerfemp bep a hini eus an dimezelled a zo aze gant Paolig, mignonezed dezhañ. Me gred e c’hellfe kaout truez ouzhomp ha ne gemerfe ket hon eneoù. Ha neuze ! e kant vloaz ez eus moien da zeskiñ meur a dra ! Marteze a-benn neuze unan bennak ac’hanomp en devezo kavet ar voien d’hor saveteiñ holl, en ur blantañ Paolig en ur vouilhenn bennak !\nGoude bezañ komzet er giz-se e-pad un hantereur, ar baotred a deuas da gaout Paolig chomet e traoñ al lestr gant e zimezelled, hag ar c’habiten a lavaras :\n– Goude bezañ goulennet kuzul hag asant va c’henseurted, e teuan, Paolig, da lavaret dit ec’h en em roimp dit korf hag ene a-benn kant vloaz amañ.\n– Ma ! tostait amañ neuze da sinañ pep hini gant e wad, evit ma vezin direbech dirak va mistri.\nA-benn ur c’hard-eur goude, e voe graet an traoù, ha Paolig, dous evel un oan, a savas war ar pont gant e zimezelled koant. Ar merc’hed a seblante kemer ebat o sellet ouzh an douaroù kaer a welent tostik dezho.\n– Aze, eme Bimbao, emañ douaroù Breizh, gwelet a reomp bremañ Sant-Maloù, ha nevez-deuet omp kuit eus bae Sant-Mikael; dibaseet hon eus Konk-Gall.\n« A-benn an noz e vezimp e Sant-Brieg, e-lec’h e chomimp emberr da gousket.\nAr Goulmig, poulzet gant un avel a-dreñv a gerzhe e-pad an deiz fonnus, ha lavaret e vije graet he devoa mall da welet douaroù Breizh, ha da daoler diouti an teñzorioù a briz uhel a zouge ur pennad a oa. War-dro kuzh-heol e voe staget e bae Sant-Brieg, en ur porzhig bihan anvet Binig.\nAr c’habiten neuze a roas urzh d’an holl da ober evel a garje, ha prestik goude, paotred al lestr a yeas da bourmen kazel-ouzh-kazel gant bep a zimezell. Mont a rejont da welet bourk Binig, ha war-dro unnek eur noz, pep hini a yeas da gousket el lec’h ma kavas lojeiz er bourk pe war ar maez tro-war-dro.\nAntronoz da zek eur diouzh ar mintin, ar merc’hed hag ar baotred, a-leizh anezho mezv c’hoazh, a deuas d’al lestr evit mont emberr da gousket da Lannuon pe e-kichen.\nAn avel n’en doa ket cheñchet roud, hag ar Goulmig, he gouelioù gwenn-kann digor, a gerzhe trumm, da greisteiz e oa e-keñver Briad, ha da deir eur e tremene enezennig Sant-Weltaz, damdost da Berroz.\nEno war an tevenn, e oa maner ar c’habiten Bimbao, en ur barrez kaer war ribl ar mor, anvet Tregastell. Ar Goulmig a nijas betek eno, ha da beder eur, an eor a gouezhas e deun an dour. Ar baotred neuze a ganas a-bouez o fenn ur sonig kaer en enor da Vreizh, ha graet gant ur Barzh kozh.\nKerkent ma voe diskennet Paolig hag e zimezelled, Fistoulig war gourc’hemenn ar c’habiten, a yeas da glask ur c’harr daou loen outañ, evit kas ar marc’hadourezh betek maner Bimbao.\nUn eur goude, ur c’harr a oa war bord an traezh, hag a-benn seizh eur diouzh an abardaez, e oa goullo ar Goulmig.\nE-keit ma oa ar baotred o tiskargañ ar c’harrad hag o renkañ an traoù er gambr Paolig a oa aet d’ober un dro war an tevenn, evit diskouez doare ar vro d’e 36 dimezell. Evelato pa voe deuet un tammig fresk an amzer, e teujont holl da vaner Bimbao.\n– E pelec’h e vezo lojet an holl verc’hed-mañ, kabiten, eme Paolig.\n– Arabat eo bezañ nec’het Paolig; ni kenetrezomp gwazed, a yelo d’al lestr evel kustum, hag ar merc’hed-mañ a gousko div-ha-div en triwec’h gwele a zo em c’hambreier.\n– Ma ! evit un nozvezh hepken e c’houlennan ho kweleoù diganeoc’h, rak warc’hoazh vintin, ar merc’hed-mañ o devezo bep a vaner savet dezho amañ war an tevenn ganin-me en noz-mañ.\n– Mes poent eo mont ouzh taol, krediñ a ran eo yen ar soubenn dija.\nNeuze an holl a dostaas pep hini ouzh e gador, ha raktal e tebrjont bep a vanne soubenn vat, prientet dezho gant div vatezh Bimbao. E-kreiz koan, Fistoulig, atav fregan e deod, a lavaras da Baolig :\n– Me, Paolig, a vije kontant kaout ur maner din ivez, rak kement-se nebeutoc’h em befe da zispign eus va arc’hant.\n– Lavaret a ran dit e vezo savet amañ a-benn warc’hoazh vintin war an tevenn c’hwec’h maner ha tregont, unan evit pep hini eus ar merc’hed. Ha deoc’h-c’hwi ho-pevar e savin bep a hini ivez, mes un tammig brasoc’h eget re ar merc’hed.\n– Gwell a se avat, Paolig, ha bezit sur, me a zibabo an hini bravañ.\n– Te, mic’hieg, a lavaras Bidoch, a gemero an hini a vezo roet dit, rak kredapl, n’out ket brasoc’h aotrou eget ar re all.\nPa voe debret koan, a yeas da gousket d’al lestr, hag ar merc’hed a lojas e maner Bimbao, evel e oad en em glevet.\nAntronoz mintin mat, Fistoulig a sav goustadik, hag a deuas war-eeun da welet an daou-ugent maner savet en un nozvezh gant Paolig war an tevenn. Antreal a reas en unan anezho, hag e welas e oa karget a arrebeuri eus an dibab.\nDa seizh eur ar c’habiten a c’halv an holl da zont d’e gaout, hag a lavaras e oad da vont da gontañ an arc’hant, ha da reiñ e lod da bep hini.\nPaolig neuze ha Bimbao, a lakaas ar merc’hed da azezañ en ur sal vras ouzh un daol hir, a roas dezho bep a arc’hig houarn evit serriñ o aour hag o arc’hant. Neuze ar c’habiten a lakaas bep a vilion d’ar merc’hed, hag e chome c’hoazh pevar milion warn-ugent da rannañ etre ar pevar martolod.\n– Ar c’habiten, eme Paolig, n’eo ket re daouzek milion dezhañ, peogwir e lestr eo a zo bet o kerc’hat ar madoù.\n– Ya ! ya ! eme ar baotred, daouzek milion d’ar c’habiten ! ha ni a ranno etrezomp an daouzek milion all.\n– Graet, eme Bimbao, o serriñ e aour en e arc’h !\nAr Peul a deuas gant e arc’h, ha Paolig a daolas enni pevar milion, da Vidoch ha da Fistoulig e reas ar memes tra.\nNeuze Paolig a lavaras d’e dud heuilh anezhañ ha war an tevenn hag e lavaras dezho en em renkañ dre oad, ar re goshañ er penn uhelañ.\nNeuze Bidoch, 52 vloaz, a gemeras ar penn. Ar Peul, 38 vloaz, en e gichen, ar c’habiten Bimbao 32 vloaz, da drede. Goude e teue ar vandenn verc’hed, ha Fistoulig gant e 18 vloaz, a oa el lost tout, e-kichen un dimezellig c’hwezek vloaz hanter.\nPaolig neuze a gemeras anvioù ar merc’hed, a lakaas anezho ivez da sinañ gant o gwad e rojent o eneoù dezhañ a-benn kant vloaz.\nUn hantereur goude, an holl verc’hed o devoa sinet ar pezh a c’houlenne Paolig.\nHemañ neuze gant ur vouezh groñs a lavaras :\n– Bremaik pep hini ac’hanoc’h a gemero perzh en e vaner, a lakaio e arc’hant e-barzh, hag a raio hiviziken evel a garo. Pinvidik oc’h holl, ha den er vro-mañ n’en deus kement a zanvez ha c’hwi.\n« Enoret e vefoc’h gant kement den hoc’h anavezo, hag an dud a renk uhelañ eo a deuio da c’houlenn ac’hanoc’h da zimeziñ. Roiñ a ran deoc’h va asant da zimeziñ an eil gant egile, ha d’en em garet e-pad ar vuhez hir ho peus c’hoazh da vevañ.\nD’ar c’homzoù-se, Fistoulig a zañse war ar plas, hag a grogas da vouchat d’ar plac’h yaouank a oa en e gichen.\n– Bez fur, Fistoul, pe me denno diganez da eürusted, ma ne selaouez ket va c’homzoù. Mes evelkent a lavaran deoc’h e teuin adarre er bloaz a zeu d’ar mare-mañ, ha bep bloaz goude, da fin miz Gwengolo, evit lakaat ac’hanoc’h da reneveziñ ho promesa gant ho kwad...\n« Echu eo bremañ va c’hefridi, kenavo ar bloaz a zeu.\nEvel m’en devoa lavaret ar c’homzoù-se, Paolig a reas tri baz a-raok, en em daolas war an douar a-stok e gorf. Kerkent an tevenn a zigoras, an douar a frailhas, ha diouzh an toull graet gant Paolig o tiskenn e deun an douar, ur vogedenn tev ha du, ur c’hwez pounner ganti, a savas, hag a yeas d’en em goll er mor. Prestik an toull-se a stouvas e-unan. Raktal ma voe aet Paolig e-kreiz an douar, an dud en em dennas pep hini en e vaner, hag ur miz goude, ar c’habiten hag e dri martolod a zimezas gant peder blac’h yaouank a oa bet gwechall o tiwall an Enezenn. A-benn fin ar bloaz, an holl merc’hed all a oa dimezet ivez gant tud eus ar renk uhelañ a oa er vro, ha pa zimeze unan anezho, ar re all a yae d’ar friko, pe e vijent dimezet pe ne vijent ket.\nKoulskoude an amzer a dremene atav, ha bloaz goude, devezh evit devezh, Paolig en em gavas adarre e baper ruz gantañ dindan e c’hazel. Mont a reas en unan eus an tiez, hag an aotrou, ur medisin brudet eus Pariz, a deuas da zigeriñ dezhañ.\n– Piv a glaskit !\n– An itron.\n– Lavarit din ho kefridi, ha me er graio ma zo moien.\n– Nann, an itron a rankan da gaout.\nLakaet e oa Paolig da azezañ er sal, ha trumm an itron a erruas da sinañ ar bromesa. Mes pa voe tec’het an aotrou treid marc’h, an itron a gontas d’he fried ar pezh a oa degouezhet.\n– A ! evel-se emañ an traoù ganeoc’h ! Ma n’eus nemet an dra-se, n’eo ket kalz a dra, hag er bloaz a zeu me raio da Baolig un degemer all ha ne vezo ket heñvel ouzh hemañ, ha ma’z eo ur paotr mat hag ijinus, amañ emañ e vestr !\nEr bloavezh war-lerc’h, dre ma tostae ar mare da Baolig da zont adarre da gestal sinatur ar merc’hed, an aotrou Lezvor, ar medisin brudet, en em zalc’he atav war-c’hed. Pa voe gwelet o tont, ar medisin a yeas raktal betek ennañ, da lavaret dezhañ e vije eürus da revev anezhañ, en e di, en ur banvez prientet en e enor.\nPaolig a asantas raktal mont d’ar banvez, hag a-raok mont ouzh taol, en doa tapet an holl sinaturioù, rak e holl dleourien a deue da gemer perzh er friko.\n– A ! kontant-bras on, ha laouen eo va spered o welet oc’h holl dimezet ! Bremañ ec’h anavezit ac’hanon tout, hag aesoc’h e vezo din bep bloaz kaout ho sinatur.\n– A-dra-sur, mestr bras ! eme an aotrou Lezvor.\nNeuze an holl a azezas ouzh taol, ha Paolig evel oa dleet dezhañ, a oa lakaet er penn uhelañ, e-kichen gwreg an aotrou Lezvor.\nPaolig a zebras mat, a evas gwelloc’h c’hoazh gwin Bourdel eus ar gwellañ. A-benn ma oa deuet ar Champagn war an daol, Paolig a oa dija ruz e gribell, hag horjellañ a rae war e gador. A-benn ar fin ec’h en em lakaas da gousket ouzh an daol, ha neuze ar medisin a daolas un tamm louzoù poezon en e werenn, hag a beurgargas anezhi gant Champagn. Neuze e tihunas Paolig, hag e lavaras dezhañ chom diabaf da beurechuiñ ar pred. Paolig a zigoras e zaoulagad : ha neuze ar c’habiten Bimbao en em lakaas da ganañ, evit peurdihunañ anezhañ. Pa voe echuet e sonig gant ar c’habiten, an aotrou Lezvor a lavaras :\n– Me zo o vont ivez da ganañ va sonig, mes a-raok, savomp hor gwer er vann, hag en enor da Baolig, evomp bep a vanne Champagn, en ur reketiñ yec’hed ha buhez hir.\n– Enor da Baolig, hor mestr bras, hor madoberour, a lavaras ar merc’hed a-bouez o fenn !\nD’ar c’homzoù-se, Paolig a lonkas e werennad Champagn hep distagañ e vuzelloù.\nKerkent ma voe diskennet ar veradenn diwezhañ en e gof, an tan a deuas er-maez dre e c’henou dre e fronelloù, dre e zivskouarn ha kerkent e kouezhas marv-mik.\nNeuze ar medisin a yeas d’ar gegin davet ur c’helorniad dour benniget da walc’hiñ e gorf da Baolig, ha kerkent e savas dioutañ un tan flaerius hag a lakaas an holl da dec’het kuit nemet Bimbao ha Lezvor.\nNeuze e voe treinet korf Paolig war an tevenn, ha stlejet e-kreiz un tantad tan glaou-koad evit bezañ peurrostet.\nDiv eur goude ne chome eus Paolig nemet ur bernig ludu hag a oa taolet er mor da vont gant an dour el lec’h ma karje mont.\nPelloc’h goude tud ar manerioù ne glevjont mui komz eus Paolig, ha ne voent ket drouk-kontant. Fistoulig a zo bremañ un aotrou kaer ha yaouank, Bidoch gant e gof tev hag e zivesker verr, en deus kavet ur plac’h yaouank pemp bloaz warn-ugent. Ar Peul, gant e fri kaouenn hag e zivesker voan evel bizhier klet, a zo eürus bremañ en e vaner, gant e blac’h yaouank daou vloaz warn-ugent. Ar c’habiten Bimbao ne ya mui da glask peñse er morioù rak gant e zaouzek milion, e c’hell bevañ aes ar rest eus e vuhez.\nE dad, Gwilhoù gozh, bev c’hoazh, a zo lorc’h ennañ o welet pegement a zanvez en deus serret e vab e berr amzer.\nAr Goulmig, ur miz goude m’he devoa echuet he beaj hir, a oa bet gwerzhet da un den a vor eus Pempoull, ha Bimbao a roas da beorien Tregastell an arc’hant en devoa bet eviti.\nAmañ finis ar gontadenn\nDa c’hortoz kregiñ gant eben.\n‹ C’habiten Bimbao (ar) (10) : Taolioù finesañ c’hoariet da Baolig haut


Gennad ar sevel-tiez e dalc’h e Roazhon | Site de Rennes, Ville et Métropole\nAccueil › Actualités › Economie & emploi › Emploi › Gennad ar sevel-tiez e dalc’h e Roazhon\nPhoto: D. Gouray\n«27 000 implij. Ar pezh a zo tamm pe damm 13% eus an dud oberiat e Meurgêr Roazhon» a embann Mathieu Theurier, besprezidant Meurgêr Roazhon e karg eus an armerzh sokial ha kengret hag an eko-obererezhioù. Setu ar pezh a dalv filierenn ar sevel-tiez en armerzh lec'hel. Ar filierenn-mañ zo unan eus pileroù an armerzh. Met abaoe un nebeud bloavezhioù ez eo gwan an obererezh. Padal o deus c'hoant prezegerien darvoud kentañ ar sizhun-mañ war an tem-mañ «Ar sevel-tiez a-benn 2020. Peseurt skodoù evit hon tiriad ?» bezañ pozitivel ha seder. «E Roazhon hon eus ur filierenn efedus gant ur rouedad EBE (Embregerezhioù Bihan hag Etre) pouezus. Postañ a reont arc'hant en tiriad ha gwir gendivizerien int evit ar galloudoù publik.» eme Mathieu Theurier. Prometiñ a ra raktresoù nevez gant adkempenn daou garter: Blosne ha Maurepas.\nAn treuzkemm doare energiezh, ur chañs evit embregerezhioù ar sevel-tiez.\nAr savadurioù eo ar c'hentañ bevezer a energiezh e bro Roazhon, 52% etre tout. Ar galloudoù publik o defe c'hoant nevesaat betek 65 000 a lojeizoù a-benn 2030. Ar pezh a rafe ur c'hengreadur etre ur miliard ha daou viliard a euroioù evit embregerezhioù ar sevel-tiez. Hervez Serge Michel, sekretour meur ar C'hAEBS 35 (Kengevread an artizanelezh hag embregerezhioù bihan ar sevel-tiez) «ez eo ur chañs ret da gemer, dav eo deomp en em azasaat evit respont d'ar goulenn».\nStummadur ar re yaouank\nArnaud Launay, rener KSD (Kreizenn Stummañ an Deskidi) Sant-Gregor en deus c'hoant da «zigeriñ pep stummadur war ar micherioù all, c'hoant hon eus da ziorren al liesvarregezh, goulenn a reomp muioc'h digant ar studierien». An doare da gelenn a gemm ivez evit chom war ezhommoù ar gennad. Evitañ ivez ez eo ur chañs an treuzkemm doare energiezh. Komz a ra eus «ur c'hiz dedennus a zo tro-dro d'an diorren padus hag a zesach ar re yaouank e-barzh hor filierennoù». Evit diorren barregezhioù ar re yaouank hag ar c'hensevel e kinnig ar C'hSD moduloù ouzhpenn evit an holl diwar-benn an domotik da skouer. An teknologiezhioù nevez a ro «ur gwir daol-lañs d'ar filierenn sevel-tiez da vezañ dedennusoc'h c'hoazh evit ar re yaouank» a gloz Mathieu Theurier.


Frienn rakstanket - Wikipedia\nEr yezhoniezh e vez implijet an termen frienn rakstanket (saoz.: nasal release pe prestopped nasal) war dachenn ar fonetik hag ar fonologiezh evit komz eus ur stankenn distignet dre ar fri, da skouer [pm].\nKavet e vez frienn rakstanket er yezhoù slavek, da skouer e ruseg e vez displeget ar ger "deiz" evel-hen: день, дня, дни, дней (LFE: [d̻ʲen̻ʲ, d̻ʲn̻ʲa, d̻ʲn̻ʲi, d̻ʲn̻ʲej]).\nKavet e vezont ivez e meur a yezh komzet en Aostralia evel da skouer yezh Reter Arrernte ma vez implijet ganti stankennoù rakfriet, d.s. [mpwaɻə] "ober", ha kensonennoù fri rakfriet, d.s. [pmwaɻə] "koulamon".\nAdtapet diwar « https://br.wikipedia.org/w/index.php?title=Frienn_rakstanket&oldid=1844398 »\nKemmoù diwezhañ degaset d'ar bajenn-mañ d'an 25 Eos 2019, da 22:33.


Bilzig e bourz ar Vran - Wikimammenn\nBilzig e bourz ar Vran\nAd. Le Goaziou, leorier, 1925 (p. 166-177)\n◄ Eured Janedig Bilzig e bourz ar Vran Bilzig er gêr, goude punse ar Vran ►\nDiou c’hober, d’ar c’houlz-ze, a oa en porz Lokirek : ar Vran hag ar Big, gobiri a dregont tonnell. Evurus ar pôtr yaouank a lakae e zac’h en toull a-rôk hini pe hini anê.\nEun devez, kabiten ar Vran, Glaoda ar Moal, a deuas da gaout Saïg Jelvest : pôtr reut, sec’h an tamm anean, brudet den a zoare.\n— Eur mous mat ac’h eus, Saïg ?\n— Fe ! ya, eme heman, met c’hoant hoc’h eus marvad d’hea tenna diganen ?\n— Ket, ket, pôtr kêz, met ezomm am eus eur mous krenv hag a skiant-vat en pehini e c’hallin lakaat va fians.\n— Bilzig, Glaoda, a rafe hoc’h afer. Ya, ma vefec’h madelezus en e genver, neuze e vo sentus hag anaoudek. Pennek, imoriek : netra da ober gantan na dioutan, mar tro war an tu all. Ezomm an neus ar pôtr da c’honit e vara ha da zikour e vamm… Eur gwaz a raio ar pôtr-ze, ma ve aliet mat, bleinet eeun. Goulennet digantan, Glaoda, hag-en a vefe douget da vont ganec’h… Evit lavaret ar wirione, keun am mo d’am mous. Evurus evelkent e vefen ma ’c’h ambarkfe en bourz ar Vran… It da c’houlenn digantan.\nHa Glaoda da di Izabel.\nAzeet ouz an daol, pleget war eun delienn baper, eur bluenn entre e vizied, e deod eun troalad er-mêz e c’hinou, Bilzig a c’houeze. Izabel war an oaled a entize an tan dindan he zoubenn.\n— Debonjour d’ec’h, Izabel !… Deut on d’ho kaout a-beurz Saïg Jelvest, eme Glaoda… Eur mous am eus ezomm… Bilzig, na te a deufe ganen ?… Diou drederenn a lod eur martolod a po.\nBilzig a chomas hep respont eur pennadig.\n— Saïg a zo bet mat em c’henver, kabiten ; n’hen guitaïn ket nemet gant e ôtre.\nIzabel a zastumas e zilhad d’ar pôtr, hag o sikas en e zac’h, eun tammig sac’h lïen-gouel. Tennet a zo eur c’holc’hed hag eun tapis gloan eus e wele.\nMadelen a zouge ar zac’h, Bilzig ar c’holc’hed, Yannig ar siraj hag ar suroa. An tiegez, ar vamm hag an tri bugel, a deuas da ambroug Bilzig. Holl int aet beteg ar Vran. Izabel a rês d’ar pôtr e wele, a glenkas d’ean e dammouigou dilhad en-dro d’ar gabanenn.\nGrêt da Vilzig e dammig neiz en bourz. Erru an noz, Bilzig gant ar vag vihan a zigasas e vamm hag e vreur hag e c’hoarezed en ôd.\n— Kenavo, mamm Izabel !\nEur pok start da bep-hini anê.\n— Kenavo, Bilzig !\nAn de war-lerc’h, da c’houlou-de, ar Vran a oa du-hont pell, pell, war ar mor, war hent Montroulez, aet da garga gwiniz hag had lin evit Landreger.\nEvurus ar pôtr : Bilzig ac’h a breman da welet kêriou, broiou all, dishenvel diouz e vourkig.\nAr gobiri, d’ar c’houlz-ze, a garge, a gase, a zigase eus an eil porz d’egile marc’hadourez a bep doare, a bep ment : gwiniz, hei, kerc’h, segal, koad, had lin, had kanab, lin, kanab, mein-glas, mein-benerez, gwin, hag a bep sort traou all. Buanoc’h ec’h ê evel-se dre vor ar varc’hadourez eget dre zouar, ha dreist-holl e-pad an hanv. Eus a gichen miz meurz betek miz here, ar gobiri a c’honee arc’hant mat. Kabiten ar Vran, den a c’hir, a oa anaveet adalek Brest betek Sant-Malo, ha, pa errue en eur porz-mor bennak, atao e vije fret oc’h e c’hortoz.\nBilzig hag e gabiten en em rê brao ral : ar pôtr a oa prim gant e labour ; hag ar c’habiten, ma na gôzee ket nemeur ouz e vartoloded, an nevoa lagad sklêr, a ouie ober an disparti entre e dud.\nEun devez ma oa Bilzig war ar varrenn, brao an amzer anei, eur brizig avel Nord, ar Vran, flech hag all warni, a drec’he gant poan war ar mare tre er ganol ar Seiz Enezenn. Ar c’habiten a oa azeet war ar rouf :\n— Ma ! Bilzig, falveout a ra d’it atao diski skriva ha niveri ?\n— En fe, ya, kabiten !\n— Ma ! mar kerez, me a zisko d’it ar pez a ouzon, rak, te ’oar, n’on ket gwall abil war an traou-ze.\nHag abaoe an de-se, goude koan, pa vije ar Vran eoriet er porz, ar c’habiten hag e vartolod yaouank, o daou azeet dirak taol ar gambr, a skrive, skrive. Poanius al labour. Niveri a rênt ive.\nBilzig, a-benn eun nebeudig, a oa deut da vea ken disket hag e vestr.\n— Breman, pôtr, eme ar c’habiten, e vo red d’it diski da-unan. Heuilh va ali : pren, eur wech an amzer, eul levr bennak ; lenn, lenn, tre ma c’halli ; da empenn a labouro, astenn a raio e nerz hag e c’halloud. Ha marteze, piou a oar, marteze e teui da vea eun tammig kabiten eveldon-me, ha ze ne vo ket diês d’it, met eur c’habiten disket, eur c’habiten « long-cours ».\nKomzou Glaoda n’int ket bet ankouaet. Bilzig, pa vije ar Vran en eur porz bras bennak, Brest, Montroulez, Sant-Brieg, ha pa ranke ar Vran chom er porz, a c’houlenne ôtre digant e gabiten da vont da labourat en bourz eul lestr all bennak da rei an dorn da lastra, dilastra, karga, diskarga : eur gwennegig bennak e c’honee evel-se ouspenn e c’hopr. Gant ar gwenneien-ze e prene levriou, rak e c’hopr a vije roet da Izabel : gwenneg ebet ne vire evitan e-unan.\nGant ar Vran Bilzig a frikas kranked  e-pad daou vlâ.\nDeut ar pôtr da vea eur gwaz, pôtr yaouank a driouec’h vlâ, pôtr krenv ha kalonek, pôtr ive a skiant-vat, lemm a spered, ha, gant aliou ha kemennou ar c’habiten, eur martolod eus ar re wella. Ne oa ket eur garreg entre Brest ha Sant-Malo ha n’anavee ket. Goût a rê d’ar marv-vor pe gant ar mareou bras eus ar gourlenn hag an daze, nerz ar mare en-dro d’ar c’herreg pe en antre ar porziou. Dindan evor Bilzig an nevoa disket an holl draou-ze. Ha, keit ha ma oa bet gant ar Vran, Bilzig a gavas abeg, meur a wech, da implij e skiant a vartolod ha nerz e galon. Bilzig, evel m’an nevoa d’ean disket Saïg Jelvest, ne golle ket an nord.\n— Eun tôl-mor diwar eur garreg… red eo d’emp pellaat ac’han. Paravire ! Adieu vat. Chanje eo !\nHag ar Vran a viras a vord.\n— Pelec’h omp ? a c’houlennas ar c’habiten, deut ennan e-unan.\nN’ouzomp ket kalz… It d’ho kambr, kabiten… N’eus forz petra a c’hoarveo, e vefet galvet.\n— Ket, ket, pôtr. E-tal da gichen e chomin… Ne dleomp ket bea pell eus an antre… Ma welfed eun dra bennak !…\nMet kaer o devoa sellet, gwel ebet ne weler nemet ar mor dirollet, na trouz ne gleved nemet trouz an tôliou-mor o frega en-dro d’ar Vran, nemet yud an avel er greamant.\nHag ar Vran a lamme a-dreuz inoenn an tarziou-mor eus an eil wagenn d’eben.\n— Pelec’h omp ?\n— En antre, marvad, eme Bilzig. Ma vije breman eun tammig sklerijenn, e vefemp savetaet.\n— Poan hon devo, Bilzig, va fôtr, d’en em denn ac’han !…\nNe oa ket e gomz gantan peurachuet. Kraaaak ! Ar Vran he deus stoket er garreg.\nBilzig war ar varrenn ne gollas ket an nord : petra ober ?\n— Err er c’hober ! err er c’hober !… Avel en goueliou !… ma savo ar Vran war ar garreg, uhel, uhella ma c’hallo, pe marteze e c’hallo lammet dreist mar zo dour a-walc’h warni… Err er c’hober !…\nEul lamm euzus, eun tôl-mor a greuvas war ar Vran, a c’holoas anei hed-ha-hed, a zavas anei, ha, pa goueas, eur strak : ar wern d’an traon a-rez ar pont.\nAn tôliou-mor, evel chas-blei, a yud en-dro d’ar c’hober. Chacha, diframma a reont kement e kavent war o hent. Ya, met ar paour kêz Bran a zav gant pep tôl. Ar vag vihan a zo friket war ar pont ; an deleiou, ar ronviou a ruilh, a ziruilh, a-dreuz hag a-hed.\nEun tôl-mor all, ar Vran war e gein, hag e koueas war eur garreg all. Homan a oa skoazellet gant ar garreg dreist pehini ar Vran he devoa lammet. Eno ar paour kêz gober a chomas start : evel eur yenn eo en em siket entre diou beg garreg. Eno e chomo.\nBilzig, tomm d’ean, an neus grêt eur gouskadenn vat, met ar paour kêz kabiten, brevet e izili, ne oa ket evit serri e zaoulagad. N’an nevoa grêt nemet klemm e-pad an noz ; alter an nevoa bet ive.\nPa deuas an de, e c’houlennas pelec’h e oa e vartolod.\n— Aman, kabiten, en ho kichen.\n— Digaset ec’h eus ganit an arc’hant ?\n— Ya, kabiten… dindan ho plueg eman.\n— Mad, pôtr.\nDigaset eo bet d’ê gant ar besketerien o dilhad hag an traouigou o deus kavet e-barz ar Vran.\nAn derzienn a goueas war ar c’habiten : ar boan izili hag ar yenienn an nevoa tapet a greskas e glenved. Bemnoz an alter a lakae e wad da vervi.\nAn ôtrou person a deuas d’e welet.\n— Gwell glanv eo ar c’habiten, emean. ’M eus aon, poan an nevo d’en em denna alese.\nPa deuas ennan e-unan, an ôtrou person a lavaras d’ean an doare.\n— D’eur martolod eveldoc’h-hu, emean, e c’haller lavaret ar wirione.\nBlankaat a rê buan ha buan, hag an derzienn nag an alter ne dremenent ket. Kovesaet eo bet, ha nouet ar c’hlanvour.\nGlaoda a c’houlennas digant ar beleg digas gantan tra da skriva ar pez an nevoa da lavaret d’ean : pôtr yaouank koz viret a oa Glaoda.\nC’houec’h devez goude punse ar Vran e varvas he c’habiten. Bilzig atao a chomas gant e gabiten, e-pad ma eo bet en buhe. ha war e arched an neus taolet ar c’henta dour binniget.\n— Mat eo bet em c’henver. Doue da bardono e anaon !…\nHag e-unanik goude an interamant e teuas d’an osteleri hag eno e ouelas, e ouelas gwalc’h e galon.\nWar-dro an abardae, an ôtrou person a deuas d’e gaout :\n— Ho kabiten, va fôtr, a garie ac’hanoc’h a-greiz e galon : roet an neus d’ec’h e holl peadra. Setu ar paper. Tri c’hant skoed a zo er yalc’h-ma : peb a gant da wrage an daou vartolod, kant all da Izabel evit he zikour da zevel he bugale, hag ar gwenneien all a deuio eus punse ar c’hober a vo d’it. D’it ive an ti hag ar parkeier a oa d’ean. Ha selaou breman petra an neus skrivet evidout.\n« Evel ma c’houzon dre anaoudegez vat penôs Bilzig, eus e hano Y. Tanguy, a zo bet eur pôtr mat evit e vamm Izabel, evel ma eo bet atao evidon eur martolod mat hag eun den a zoare hag a skiant-vat, e fell d’in rei d’ean va holl feadra evit hen skoazella, evit rei d’ean ar sikour an nevo ezomm evit kendelc’her da vea eun den fur, eun den a vadelez, evit ma teuio da vea eur gwaz, talvoudek d’e dud ha d’e vro. Marteze eun devez e vo eur c’habiten, eur c’habiten e-touez ar re wella. »\nSetu e skrid, Tanguy.\n— Otrou person, grêt e vo herve e youl, eme Bilzig, e galon ankeniet, an dour en e zaoulagad. Bennoz Doue d’ean, ôtrou person ! Bennoz Doue d’ean !…\nAn de war-lerc’h, goude oferenn ar zervich bras, ar pôtr ac’h ês da gimiadi diouz e gabiten ; hag eno, war e be, en e galon, grêt gantan al le da heuilh penn-da-benn youl madelezus e gabiten.\nSevel a eure c’hoaz war beg ar c’hastell : ac’hane e tizoloe ar vered hag ar c’herreg war bere e oa bet dismantret ar Vran.\n— Kenavo d’it, Bran gêz !… Kenavo d’ec’h, va c’habiten !…\nLezel an neus entre daouarn an ôtrou person an arc’hant hag ar paperiou. Goude e teuio d’o c’herc’hat.\n— Roit d’in evelkent eur gwennegig bennak, ôtrou person, evit mont e beaj, evit prena ive eun draïg bennak d’am mamm Izabel, d’am breur ha d’am c’hoarezed : setu erru an de kenta ar blâ.\nDont a eure war e droad betek Lannuon. Eno, prenet gantan o derou mat d’ar vugale ha d’e vamm, e kavas eur c’harr evit hen dougen betek Sant-Efflam. Ac’hane, a-dreuz an arvor hag ôd Lokirek, ec’h erruas er gêr a-rôk serr-noz.\nIzabel hag he bugale a oa gant o c’hoan. Izabel, pa hen gwelas :\n— Uchekon ! pôtr. A belec’h e teuez-te ?\n— Eus a Berroz, mamm.\n— A Berroz ?… Petra a zo bet c’hoarveet gant ar Vran ?\n— Ar Vran a zo kollet, mamm.\n— O Jezuz ’ta va Doue !\n— Ya, en nozvez an tôl-amzer… An daou vartolod a zo beuet.\n— O Doue ! Hag o gwrage ? Hag o bugale ?… Santez Vari !…\n— Ar c’habiten, mamm Izabel, a zo maro. De a-rôk dec’h eo bet beziet en Perroz, ha va-unan, mamm, va-unan…\n— Na pebez glac’har ! na pebez spont, va Jezuz !\n— A-rôk mervel, mamm, a-rôk mervel… (poan an nevoa ar pôtr o tigech ar giriou), a-rôk mervel, an neus roet d’imp e beadra, e di, e barkeier. Peb a gant skoed e ro d’an diou intanvez, ha d’ec’h ive kemend-all.\nIzabel a chomas sebezet : ne oa ket evit komz.\n— Setu ive, mamm, traouigou am eus prenet d’ec’h ha d’ar vugale.\nHag hen o tispaka eur mouchouer gloan da Izabel, eur gorfenn mezer da Vadelen, eur oueledenn da Gatellig, eur boutou goloet hag eun tok da Yannig.\n— Ha kant skoed ho po ive, mamm Izabel. Ar pez a vano a vo implijet goude, herve youl ha skrid ar c’habiten.\nIzabel a zavas eus taol : dont a eure da gaout he mab hena azeet war penn ar skaon.\n— O va mab, va mabig !\nHag Izabel a ouele ; an daerou a ruilhe war he diouchod, en eur bokat da Vilzig. Ha ne oa evit lavaret nemet « O va mab, va mabig ».\n— Tavit, mamm Izabel, tavit… Na pegement a boan hoc’h eus-hu gouzanvet evit sevel ho pevar bugelig !… Doue an neus bet true ouzoc’h. Ar c’habiten a ouie mat talvoudegez ho puhe. Pa gôzee diwar ho penn, e vije atao evit ober ho meuleudi, anaveout ho nerz-kalon. « Eur vamm vat, Bilzig, a lavare-hen atao, eur vamm vat Izabel ! » Hag abalamour da ze, marvad, an neus roet d’ec’h ar pez a oa d’ean.\nGwelet e oa bet ar pôtr oc’h erruout er gêr, ha, nebeud goude, an ti a oa leun a dudi, deut da c’hoût ar c’helou. Gwrage an daou vartolod a oa deut ive evit goulenn eus doare o gwazed.\n↑ Frika kranked, faire du petit cabotage (m. à m. : écraser des crabes). Les petits caboteurs sont appelés frikerien kranked.\nAdtapet diwar « https://br.wikisource.org/w/index.php?title=Bilzig_e_bourz_ar_Vran&oldid=160307 »\nKemmoù diwezhañ degaset d'ar bajenn-mañ d'an 26 Ebr 2020, da 14:33.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Stephen Donnelly) (KildareStreet.com)\nResults 1-20 of 835,929 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Stephen Donnelly)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Stephen Donnelly)


Programm GBB 2021 - #GBB2021\nProgramm GBB 2021\nGWENER 2 A VIZ GOUERE 2021\nAL leurenn-lañs evit ar sonerezh a-vremañ kanet e brezhoneg eo “an Taol-Lañs”. Gant al leurenn-lañs ez eo e vez digoret ar festival. Ar pal a zo neuze brudañ sonerezh nevez kompozet e brezhoneg. 8 strollad a vo gwelet ar bloaz mañ, 5 er rummad Dazont (amatour) ha 3 strollad er rummad a-vicher ! Filmet e vo penn-da-benn an abadenn ha skignet ivez dre Facebook Live evit an dud ne c’hellfent ket dont betek Langoned. >>> https://www.facebook.com/events/829167057703091 <<<<\nGant El Maout e vez un tamm sonerezh hag un tamm c’hoariva war ar memes-tro. Krouet eo bet “EL MAOUT” gant Manu Quemiset gant ar soñj ober sonerezh elektronek dre e vouezh hag ul “loop-station”. Ur gwir arvest electro, techno, dub, drum’bass. Kemer a ra neuze mennozhioù er sonerezh elektronek met ivez en hip hop. Ar meskaj-mañ a vez anvet gantañ “électro buccal”. Brezhoneger eo El Maout, bet e Diwan, ha tabouliner kentañ ar strollad Guimol Dru Band eo bet ivez.\nSADORN 3 A VIZ GOUERE 2021\nChampion an Taol-Lañs\n4e20 - 4e50 GM\n(Leur Ñ )\nLoreidi/loreadezed an Taol-Lañs evit ar rummad a-vicher a vo o seniñ. Da loreidi/loreadezed ar rummad “A-vicher” e vo profet un droiad sonadegoù gopret evit an darn vrasañ anezhe, war leurennoù brudet e Breizh pe en estrenvro ivez !\nE-touez ar strollad Rouyer/ Ar Gall ez eus Klervi Rouyer hag a son telenn geltiek ha Malo ar Gall hag a son fleüt ha binioù. Gant ar re-mañ e vez sonet tonioù eus Breizh hag eus ar broioù keltiek evit reiñ plijadur d’an holl! Brezhonegerien yaouank int ivez. Tro o do da ginnig deomp o sonennoù e-kerzh un arvest “a-dost”, war ul leurennig tost d’ar publik ! Ur mareig seder e-kreiz an abardaez e vo, e GBB.\nUn tañva e video !\n5e15 - 6e30 GM\nAn daouad EMEZI, krouet gant Perynn Bleunvenn hag Elise Desbordes a gan tonioù e brezhoneg, awenet gant ar sonerezh a-vremañ, kempennet e mod jazz. Gounezet o deus an Taol-lañs, rummad “a-vicher” e Gouel Broadel ar Brezhoneg 2019.\nPlijout a ra dezho c’hoari gant an div vouezh ha gant mareoù war ar prim. An testennoù a zo troet war-zu an XXIvet kantved, awenet gant arzourien⋅ezed pop hag hip-hop hag un tamm Rnb a-wechoù. Nevesaus eo o sonerezh e bed ar brezhoneg kanet, sell aze ur bannac’h avel fresk evit an holl ! Trugarez dezhe.\n7e - 8e15 GM\nPenn skritell GBB2021 eo ‘blam da meur a abeg : ur hir ha hent en deus graet e bed e sonerezh abaoe 15 vloaz, unan eus ar re gentañ o tremen war leurenn an Taol-lañs eo bet ivez. 2020/21 zo bet evit Brieg hag e strollad ur bloavezh pouezus gant meur a briz resevet : Priz ar CD gant Produet e Breizh, kentañ priz PRIZIOU FRANCE 3 2021 er rummad pladenn ar bloaz. Programet int bet en Erer Kozh hag en Transmusicales Roazhon. Sell aze marc’h-blein nevez ar c’han a-vremañ e bed ar brezhoneg !\nPladenn nevez Brieg Guerveno, Vel ma Vin a ginnig ur sonerezh folk brumennek, kerdin heoliek hag ur vouezh nesaelour e wiad Brieg Guerveno ur c’huntellad e brezhoneg gant un nerzh didrouz ha troidellek. Krouidigezhioù prizius ar breton-mañ, awenet gant mistri ar mod (Ulver, Sigur Ros) zo etre baladennoù livet gant un harozegezh gwazhwelus ha ribourtadennoù teñval. Gouzout hiroc’h war Paker Prod.\n8e45 - 10e Noz\nBARRUT !! Sell aze ar strollad a estrenvro pedet ar bloaz-mañ e Gouel Broadel ar Brezhoneg. Ton vo graet da vro Okitania gant Barrut neuze. Unan eus penn-skritelloù ar festival eo. Hag ur pezh abadenn e vo gant un nerzh digredabl a vo treuzkaset d’ar publik a-drugarez d’ar c’han liesvouezhiek, an taboulinoù hag ar gouloù !\nEn Okitania eo Barrut ul loen graet gant teir maouez ha pevar faotr. Ar strollad-mañ, 7 den ennañ a zo eus Bro-vMontpelhier. Al loen en deus debret kalz e broioù all memes tra evit dizoloiñ sonioù all. En okitaneg e vez kanet gantañ. Kinniget e vo ivez gant 2 ganerez Barrut ur staj kan okitanek d’ar Sadorn 3 a viz Gouere (staj 3 eurvezh 1/2, hanter amzer evit deskiñ teknik ar c’han okitan, hag hanter all ar staj evit pleustriñ ha deskiñ ur ganaouenn okitanek klok).\n10e -10e20 Noz\nUr sell, ur son, ur skrijadenn. Peseurt lodenn eus hor c’horf az aio da veajiñ ? Gant kanerezed kan-ha-diskan Diridollou-Lavigne e vez roet deomp energiezh e-leizh dre o mouezh. Ar c’hoant bezañ asambles a vez roet ganto !\nMarine Lavigne ha Sterenn Diridollou a zo perzh eus ar strollad Eben ivez. Pedet e vo an daouad da gas un ton dañs gant Lo Barrut e kerzh ar fest ! Na c’hwitit ket war ar momant dreist-ordinal-mañ.\n10e40 -11e40 Noz\nSpered dieub ha korfoù o fiñval, Talec-Noguet Quartet a ginnig deomp sonerezh kevrennek hag hengounel. Nerzh ar vouezh a gemer ac’hanomp. Boest an diaoul a ro ur skoazell a-boz. N’eus ket afer ken kinnig an daouad bet krouet gant Rozenn Talec ha Yannig Noguet, ha laouen-tre eo an holl arvesterien neuze gant an nerzh nevez kaset d’ar strollad gant Klavier Pondovani ha Sakso Timothée Le Bour ! Hag un istorig a zo gant Gouel Broadel ar Brezhoneg, rak hervez klevet en defe kejet an daouad e GBB Kawan ouzhpenn 10 vloaz zo bremañ !\nUr ganerez a-bouez e teu Rozenn Talec da vout e bed ar brezhoneg kanet : brezhonegerez, stourmerez hag engouestlet e diorren ar brezhoneg e Bro-Rostren eo hi. Sell aze ur vaouez “a lar hag a ra” evit hor yezh, unan eus pennoù-skritell GBB 2021 eo neuze.\n11e50 - 00e35 Noz\nKrouet eo bet ar strollad Digabestr dre gejadenn 4 lisead⋅ez eus lise Diwan. Tapet o deus an eil plas e kenstrivadeg an “Interlycées” e Lannuon e 2019.\nEr strollad Digabestr ez eus 2 ganerez, ur violoñs hag ur gitar. Sonet e vez sonerezh hengounel ganto. Ur strollad nevez ‘walc’h e bed ar Fest-noz eo, a sach an dañserien⋅ezed hag ar riboulerien⋅ezed daveto, dalc’hmat !\n00e45 - 1e45 Noz\nE Roazhon eo bet krouet strollad Modkozmik goude bezañ bet war ar memes leurennoù festoù-noz gant strolladoù disheñvel. A-wechoù en em respont an drompilh hag ar saksofon evel ur c’houplad sonerien, met e mareoù all setu unan o tougen egile skoazellet gant ar c’hlavier. Ur skipailh brezhonegerien int ivez, lod er C’hreiz Breizh Akademi 7 memes.\nEr strollad : Yann-Ewen L’Haridon (Saxo, kan), deuet eo dija e GBB e 2019 gant e daouad L’harridon-Nedelec, Louri Derrien (trombilh, kan) ha Clément Dallot (klavier)\nPlu evit an Tawlfyl digidol\n(Teltenn Pol Radio)\nAr sonadeg niverel gant Plu a zeuio eus Bro-Gembre gant hor c’heveler, ar festival kembraek Tafwyl. Div c’hoar hag ur breur a zo er strollad : Lan, Marged ha Gwilym Rhys eus Caernarfon e norzh Bro-Gembre.\nPlu (hag a dalvez “pluenn”) a ginnig sonerezh pop-folk e kembraeg. War e bevare bladenn emañ ar strollad.\nAbaoe 2018 ez eus ur c’hevelerezh etre hon div vroad : Breizh ha Bro-Gembre. Aet eo skipailh GBB da weladenniñ ar gouel Tafwyl e 2018. E 2019 e kasemp maout an Taol-lañs eno : Ukan, tro ‘neus bet ar strollad da soniñ e Bro-Gembre ha da brofitañ eus ur veajig profet dezho. E GBB 2019 e oa deuet ar strollad rock Chroma en hor fest. E Miz Mae 2021 o deus Emezi (kampion an Taol-lañs 2019) sonet en Tafwyl dre ur sistem video niverel. Kenderc’hel a ra an avantur asambles neuze, evit magañ hor yezhoù c’hoar.\n11e30 - 12e30 Testeni : Labourerien-douar Bouzar\nPrezegenn e yezh ar sinoù troet e brezhoneg\nBoaz eo bed al labour-douar e Breizh da stourm evit talvoudekaat ha diorren o micherioù. Bez ez eus labourerien-douar Bouzar ivez hag a gas o obererezhioù da benn gant nerzh.\nGant Magali ha Laurent Guérin eo bet adkemeret ti-feurm familh Laurent da heul tri rummad peizanted. Labourerien-douar Bouzar int. Menet ha youlek int. Gant al loened hag an natur e plij dezho labourat.\nPenaos e teuont a-benn d’en em dennañ? Daoust hag ez eus labourerien-douar Bouzar all e Breizh hag e Bro-C’hall? Nevez zo eo bet krouet ar gevredigezh “Labourerien-douar Bouzar eus Frañs”. Peseurt palioù zo gant ar gevredigezh-se?\n2e - 3e30 : Evit ma vevo hor yezhoù\nTaol-grenn : Evit ma vevo hor yezhoù : “ha bremañ *, petra ‘vo graet ?”\n(goude bet tamallet al lezenn Molac gant ar c’huzul Bonreizhel)\nAozet e vo ur c’hendiviz e anv ar strollad “Evit ma vevo hor yezhoù” krouet en diskar-amzer 2019 o vodañ an holl gevredigezhoù o tifenn ar yezhoù “rannvro” e Frañs. Boet en doa ar strollad miliadoù a dud e Frañs evit difenn ha gwareziñ hor yezhoù da heul an dam darnel bet embannet a-enep al lezenn Molac.\nKadarnaet eo bet bezañs François Alfonsi, kannad europat a vro Korsika, ha Paul Molac, a orin eus al lezenn, kannad eus ar Mor BIhan.\nEmaomp o c’hortoz e vo kadarnaet pedadennoù kaset da gannaded ha senedourien eus Euskadi hag Okitania. Arzourien Okitan perzh eus ar strollad Barrut a vo amañ ivez evit reiñ o savboent war stad yezh bro Okitania.\nLusket e vo ar c’hendiviz gant Maïwenn Raynaudon, kaztennerez ha brezhonegerez eus ar ar gelaouenn “Bretons”.\n5e - 6e15 : Treuzkas brezhoneg er familhoù - Gant Katell Chantreau\nPenaos ‘mañ kont gant implij ar brezhoneg er gêr gant ar gerent vrezhonek ? Kant bro kant giz kant hiviz : da beb tad ha mamm e doare da verañ an afer-se. Ar choazoù yezhel, evel un toullad choazoù all, ne deuont ket deus forzh pelec’h ‘vat, na deus youl an den e-unan hepken. Ur bern traoù e vez levezonet choazoù yezhel ar gerent gante : an oad hag ar mod m’eo bet desket ar brezhoneg, an dalvoudegezh bet roet d’ar yezh en istor personel, ar santimant barregezh war ar brezhoneg, ar jener, ar pried, ar vugale, ar rouedad skoazell, ha me oar. Pouezus eo bezañ emskiant eus an elfennoù-se evit doujañ ouzh choaz personel pep hini ha, marteze, ijinañ doareoù da souten an tadoù hag ar mammoù zo en em lañset b’an treuzkas brezhoneg d’o bugale.\nKinniget gant Katell Chantreau, doktoradez war Skiantoù an Deskadurezh / CREAD & KEBK / Skol-veur Roazhon 2.\n"War hent Youenn Gwernig"\n4e30 - 6e30 gm\n(Sal ar gouelioù, degemer adalek 4e15)\nUn abadenn nevez kinniget gant strollad Ar Vro Bagan gant kan, sonerezh, c’hoariva ha video eo “War Hent Youenn Gwernig”. Un abadenn dibar e vo e GBB 2021 a dalc’h neuze gant hengoun hor Gouel Broadel, rak n’eo ket ar wech kentañ d’Ar Vro Bagan daremprediñ hor fest. Maread a dud o deus soñj eus arvestoù bet kaset e Speied gwechall moarvat.\nAn abadenn : Ganet e Skaer e 1925. Kizeller-koad diouzh e vicher. Biniaouer, barzh, skrivagner ha kaner. Etre 1957 ha 1969 emañ o chom e New-York gant e wreg Suzig hag e deir merc’h, Annaig, Gwenola, Mari, kanerezed. Ober a ra anaoudegezh gant Jack Kerouac (Beat Génération). Distro e Breizh e kan evit ar stourmoù sokial ha sevenadurel. Rener an abadennoù brezhonek e FR3 Roazhon e 1983. Ur gwir varzh, ur stourmer, laouen, uvel ha digor war ar bed. Un den mat !\nTremen a ra ar pezh-c’hoari en ur studio TV. Emaer oc’h enrollañ un abadenn diwar-benn buhez hag oberennoù Youenn Gwernig. Pedet eo bet an arvesterien⋅ezed da gemer perzh en abadenn-se.\nSTALIG SON TEATR PIBA\nDa 1e30, 2e30, 3e00, 3e30, 7e et 7e30 GM\nda 11eur vintin, 4e20 ha 5e40 gm\n(Er Stal Vras - La Grande Boutique)\nKinniget e vez gant Klew Poupon d’ar re vihan tout un dizoloadenn barzhoniel tro-dro sonerezh hengounel Nolùen Le Buhé, tonioù violoñs Yuna Leon ha yezh ar sinoù Thumette Leon. Un arvest dibar eo neuze : liesyezheg brezhoneg / Yezh ar sinoù. Berrpad eo (20 munut), ha klotañ a ra mat tre evit ar vugale vihan tout dindan 5 bloaz.\nKanaouennoù, rimostelloù, divinadelloù a vez graet gant ar vugale. Gant fent e vez desket dezho selaou gant an daoulagad, klevout hep divskouarn, kanañ gant ar c’horf.\nEr Stal-Vras (la Grande Boutique) e vo c’hoariet an abadenn, maez ar fest. Bezit d’an eur rak ne vo ket kalz plas evit pep arvest : da 11eur vintin, 4e20 ha 5e40.\nDiskouezadeg "soñjoù ha bedoù faltaziek" - Anna Preden\nAdalek ar 16 a viz Even\n“Hetiñ a ran treuzkas talvoudegezhioù ha rannañ ar pezh a zifennan : ar brezhoneg hag an endro.\nAdaozañ a ran skorioù disheñvel hag implijout a ran ar bed faltaziek, dre lavarennoù brav, evit lakaat da huñvreal pe prederiañ. Evel stourmerez en em welan hag un doare da stourm eo al liverezh. Er bloavezhioù da zont e hetan dasseniñ kan ar yezh-se c’hoazh, evel hini an endro. Ezhomm ‘m eus da livañ ar pezh a welan, ar pezh a vevan, ar pezh a soñjan… Hag ur skor soñjadurezh hag ijin dispar eo al liverezh”.\nA-hed an abardaevezh\nEnskrivadurioù : degemer@dao.bzh\nLevrioù o pourmen\nSkipailhoù 7 c’hoarier·ez gant 2 blac’h da nebeutañ\n2€ evit pep den\nEnskrivadur dre ret : tournamant.melldroad@gmail.com\nMasterclass Barrut 10e mintin - 1e gm\nAr staj kan okitanek a vo kaset da benn d’ar Sadorn 3 a viz Gouere gant div ganerez : staj 3 eurvezh, hanter amzer evit deskiñ teknik ar c’han okitan, hag hanter all ar staj evit pleustriñ ha deskiñ ur ganaouenn okitanek klok. 22 plas a vo. Priz leun : 25 € ; 10 € evit an dud a-youl vat. (erru da 9e45. Kregiñ a ra da 10eur)\nMuioc’h a ditouroù amañ.\nEnskrivadur amañ !\nPass yec’hed : ar stummadur vo ‘maez ar fest, pass yec’hedel ret ebet, na maskl ebet. Evit ar sonadegoù, ar pass yec’hed vo ret avat (test e ti un apotiker e 15 munud).\nGouren : Tournamant Sam Poupon 2021\n2 eur gm\nAozañ a ra Skol Gouren Ar Faoued 21vet tournamant Sam Poupon e Langoned e-kreiz Gouel Broadel ar Brezhoneg : tournamant ar Mor Bihan nemetañ a c’hell profañ ur maout bev d’ar baotred, hag unan eus ar re bouezusañ evit ar gourenerien ! 23 bloaz ‘zo ne oa ket bet kinniget tournamant ebet e-kreiz Gouel ar Brezhoneg (an embann boutin diwezhañ a oa e 1998).\nDeuit da galonekaat gourenerien ha gourenerezed ar rummadoù-mañ : paotred 16-17 vloaz, merc’hed, paotred dindan 70kg ha paotred ouzhpenn 70kg !\nBaleadenn-hañv e Bro ar Roue Morvan gant Raok. Deuit d’ober anaoudegezh gant lec’hioù kaer Kreiz-Breizh, flapiñ gant an dud ha kejañ ouzh brezhonegerien ha brezhonegerezed eus ar vro.\nAtalier : Ar c'henasantiñ\nKinnig a ra Difenn un atalier deoc’h diwar-benn ar c’henasantiñ dreist-holl e bed ar gouelioù e vo. Tro hor bo da bleustriñ un nebeud strategezhioù emzifenn ivez. Padout a raio 2 eurvezh. 12 plas a vo hag ul listenn gortoz evit an dud dedennet. Enskrivadur dre ret : festival@gbb.bzh\nAtalier staot war-sav\nA-hed an abardaevezh ha nozvezh\nAtalier skritur enlaka\nFilmoù chakod (gant Daoulagad Breizh)\nMuioc’h a ditouroù amañ !\nE sinema Gourin gant ar sevenour d’ar Yaou 8 a viz Gouere, 8E30 noz.\n11e vintin ha 3e30 gm\nUl leur c'hoari a vo er gouel, un dachenn leton evit azezañ ha diskuizhañ. Tu vo d'ar vugale debriñ traoù lipous evel dienn skorn pe koumoul sukr ha krampouezh. Peadra da cheñch ar pouponed a vo e sal ar vediaoueg ivez. Plijadur e-leizh a vo evit ar vugale ivez !\n(Er Stal-Vras - La Grande Boutique)\nKinniget e vez gant Klew Poupon d’ar re vihan tout un dizoloadenn barzhoniel tro-dro sonerezh hengounel Nolùen Le Buhé, tonioù violoñs Yuna Leon ha yezh ar sinoù Thumette Leon. Un arvest dibar eo neuze : liesyezhek brezhoneg / Yezh ar sinoù. Berrpad eo (20 munut), ha klotañ a ra mat-tre evit ar vugale vihan tout dindan 5 bloaz.\nEr Stal-Vras e vo c’hoariet an abadenn (la Grande Boutique), er-maez eus ar fest. Bezit d’an eur rak ne vo ket kalz plas evit pep arvest : da 11e vintin, 4e 20 gm ha 5e 40 gm.\nEus 3e gm da 4eur GM\nBarrek-kenañ eo Katell ha Fred evit desachañ evez ar vugale. An abadenn, kaset e brezhoneg hag un tamm kembraeg ha saozneg a gaso ar vugale hag an arvesterien⋅ezed war roudoù al loened.\nEtre 4e ha 7e gm\n2 animatour a-vicher a vo evit deskiñ d’ar vugale arz ar sirk. Ambrouget neuze gant Gwenole Jaouen e c’hello ar vugale deskiñ ur bern traoù : jongliñ, ober monocycle, pignat war bouloù, lakaat da dreiñ asiedoù. Etre 4e ha 7e gm.\nDa 2e ha da 5e gm\nKinniget e vo gant Maryvonne Berthou abadennoù bihan margodennoù d’ar vugale etre 2 vloaz ha 7 vloaz. Pep abadennig a bad 10 minutenn pe ur c’hard eur d’ar muiañ tout.\nda 11e45 mintin ha da 4e15 gm\nAbadenn lenn e brezhoneg evit ar vugale er mediaoueg !\nAlwena a gonto deoc’h istorioù brav !\nHulahoop gant Cap’tain Paillettes !\nEus 11e30 betek 6e noz ! Gant :


UR VAMM SOUEZHUS\nUr vamm eus ar re souezhusan en doa Anton, paotr bihan eus Roazhon. Karol a veze graet anezhi, ha dirak an holl en em ziskoueze bezan ur vaouez plijus da zarempredin, leun a nerzh, furnez e-leizh he spered, ha gant ur galon eus ar re deneran. Bihan a vent e oa, melen he blev, mistr he dargreiz, muzelloù ruz-splann eus ar re zedennusan, lemm he selloù, daoulagad sklaer-kenan ha dispourbellet peurliesan. O vezan ma oa eus ar re goantan neuze, e barr hec'h oad, en em dolpe en-dro dezhi kalz a dud eus an tro-war-droioù. Ha ken koant e oa da welout ma ne vije ket deuet da sonj da zen ebet e c'helle bezan hec'h imor eus ar re iskisan hag eus ar re ziaesan da c'houzanv. Den ebet, nemet Anton he mab a anaveze mat e vamm er gêr evel-just, hag unan all na oa nemet he c'haredig nevez. Heman, anvet Gurwan, a oa bet lorbet da vat, met mont a rae da hiraezhin da sioulder e vuhez zigenvez a-gent.\nE-pad devezhioù a-bezh e laboure Karol ar gwellan ma c'helle ober. Met, leun a nerzh evel ma oa, ne zeue ket he labour a-benn d'he skuizhaat a-walc'h. Ken e virvilhe hec'h-unan pa oa distro er gêr. A-vec'h istribilhet he mantell ganti en em stage gant labourioù nevez. Ken ne chome a-sav biskoazh. Mont a rae aman hag ahont, eus ur pezh d'ur pezh all, atav o c'hrozmolat. Redek a rae war-lerc'h he mab Anton ivez, e-sell d'e dapout evel-just, evit ma fardje boued. Ha gwa dezhan ma vije bet kavet o lugudin gant e vamm : neuze e kleve Anton e begement! Garmin a rae Karol warnan :\n-Ha petra emaout oc'h ober aman?\n-Met, netra, netra ...\n-Penaos 'ta netra! 'Peus netra d'ober! 'Peus nemet fardan boued ha gwalc'hin al listri goude! Sell 'ta! 'Peus ket kempennet da gambr c'hoazh! Peur 'ri an dra-se! Kement amzer 'zo e c'houlennan se diganit ...\nHa meur a dra all c'hoazh!\nAtav ez ae Karol re bell gant he rebechoù. Neuze e tirolle da youc'hal, da zifronkan zoken. Huchal a rae war he mab e oa dres evel e dad. Ken e stlapje anezhan e-maez an ti ma ne chanche ket dizale, ha mat pell 'zo! C'hoarvezet a c'hoarvezje! Neuze en em lakae ar vaouez da drepikellat e-barzh an ti, o vont eus an trepas d'ar salons, eus ar salons d'ar sal-dour, eus ar sal-dour d'ar gegin o klask den a oar petra, oc'h hiboudin traoù digomprenus, o kregin er bellgomzerez a-greiz-holl hag o tilezel an hini-se ken buan all en ul lavarout : "Pellgomz a rin diwezhatoc'h!" Ha setu-hi aet kuit en ul lec'h all dija ... Met petra an diaoul a oa krog enni, en em c'houlenne ar paour-kaez Anton. Den ne c'helle displegan kement a nerzh, kement a follentez na kement a varrad fulor! Dreist-ordinal e oa! Koulskoude e vije bet gwelloc'h da Anton bezan er-maez, o tec'hel er pelloù d'en em zisternian diouzh kement a drouz, diouzh kement a fulor ha diouzh kement a enkrez ...\nForzh penaos e veze atav e vamm o c'hrozmolat er gêr, pe e vije er pellgomz, pe e vije warnan, pe e vije war he c'haredig. E-giz-se e veze kont ganti. A-wechoù e c'helle bezan fentus an arvest da welout. Ur wech e oa e vamm hag he c'haredig o kempenn ur pezh eus ar ranndi. Digerin a reas Anton dor ar pezh hag e welas e vamm azezet war ur gador e-kreiz al leur endra oa he c'haredig o labourat. O labourat? E gwirionez e rae dres ar pezh a oa bet gourc'hemennet dezhan gant Karol e vuian-karet! Kement a heklevioù a oa er pezh ma vije bet tu d'un den kredin e oa ar ranndi a-bezh o krenan.\nPebezh maouez e oa mamm Anton e gwirionez! Ha doujus e oa-en en he c'henver.


Kaozeadenn Implijer:90.32.38.215 - Wikipedia\nLa Mer[kemmañ ar vammenn]\nDemat, Emaoc'h o paouez ouzhpennañ an evezhiadenn « (ha klevet e vez) ». Din-me ez eo un ali personel ha n'hall ket bezañ kemeret e kont amañ. Petra a soñjit eus se ? A galon.--Prieladkozh (kaozeal) 21 Gwe 2018 da 16:51 (UTC)\nA-du. Kasaat a ran koulz CT hag e oberennoù, met lemel a rin an evezhiadenn. Trugarez deoc'h evit ar goulenn.--90.32.38.215 21 Gwe 2018 da 19:21 (UTC)\nTrugarez vras eus ho respont didro. Gallout a ran kompren ac'hanoc'h... A galon.--Prieladkozh (kaozeal) 22 Gwe 2018 da 07:42 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:90.32.38.215&oldid=1806472 »\nKemmoù diwezhañ degaset d'ar bajenn-mañ d'an 22 Gwe 2018, da 07:43.


69 133 fennad emeur o sevel bremañ e rann vrezhonek an holloueziadur.\nDoare ar 1añ a viz C'hwevrer 2021 ha Keleier ar vro.\n1añ a viz C'hwevrer : taol-stad gant an arme e Birmania ; bac'het eo bet ar prezidant Win Myint ha ministrez an aferioù estren Aung San Suu Kyi.\n24 a viz Genver : addilennet eo Marcelo Rebelo de Sousa (skeudenn) da brezidant republik Portugal.\n23 a viz Genver : manifestadegoù a-enep harzadenn Aleksei Navalny en ouzhpenn 120 kêr eus Rusia.\n20 a viz Genver : Joe Biden zo lakaet en e garg evel 46vet Prezidant Stadoù-Unanet Amerika ha Kamala Harris evel besprezidantez.\n16 a viz Genver : addilennet eo Yoweri Museveni da brezidant Ouganda, met truch zo tamallet dezhañ gant e enebourien.\n15 a viz Genver : ouzhpenn 80 den zo lazhet gant ur c'hren-douar en enez Sulawesi, en Indonezia, ha kantadoù a dud all zo gloazet.\n6 a viz Genver : aloubet eo Kapitol ar Stadoù-Unanet (skeudenn) gant tud a-du gant Donald Trump, e-kreiz ma oa ar C'hendalc'h o tegemer ar prezidant nevez-dilennet Joe Biden.\n2 a viz Genver : torret eo ar c'hastiz-lazh e Kazakstan hiviziken.\n30 a viz Kerzu : un emglev zo sinet etre Unvaniezh Europa hag ar Rouantelezh Unanet a-fet an darempred etrezo goude ar Brexit.\n29 a viz Kerzu : kren-douar e Kroatia, e korn-bro Petrinja.\nWar gresk e talc’h ar Wikipedia brezhonek da vont, goustad, ha tremen 69 000 pennad zo bremañ. Er 82vet renk emaomp bremañ e-touez ar raktresoù Wikipedia , evit an niver a bennadoù, etre an telugu hag ar marathi. Evit gouzout hiroc'h : An Deizlevr.\nE renkadur an holloueziadurioù hervez danvez ar pennadoù ez eomp war-gil hag emaomp bremañ en 79vet plas , etre ar yiddish hag ar woueg. Ne labouromp ket a-walc'h da wellaat ar pennadoù a zo bet boulc'het, hag un toullad pennadoù diazez a vank c’hoazh d’hor Wiki-ni , evel buhezegezh pe vaksin ha meur a hini all c'hoazh. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp. Mankout a ra dimp ivez pennadoù hir (n'hon eus nemet 27 evit ar mare).


Pajenn:Riou - Troiou-kamm Alanig al louarn I.djvu/68 - Wikimammenn\nPajenn:Riou - Troiou-kamm Alanig al louarn I.djvu/68\nRouantelez Treger a vije roet da Lom ? Gwasat dismegañs evit Tregeriz ! Nann, biken ! Met penaos mirout ouz al loened fall da gas o zorfed da benn ? Ya, klask a raen gouzout penaos. Glac’haret-naet e oan. Met eun deiz, war-dro pemp eur ha kard diouz an abardaez (soñj am eus dalc’het eus an eur, kement a blijadur a reas d’in va c’havadenn), rak kavet em boa… A, a !…\nWar-dro serr-noz, goude debret koan, va zad a guitae an ti dre guz. Lammat a rae el liorz drei an nor a-dreñv. Ober a rae eur sell a bep tu d’ezañ, ha, ma ne veze den war welout, en em sile e-touez ar gwez avalou hag e rede d’ar choad.\nEn noz-se ne deas ket d’ar c’hoad e-unan. Me a heulias anezañ, a bell, hep gouzout dare d’ezañ.\nE-kreiz ar c’hoad, va zad a chomas a-sav. Sellout a reas adarre en-dro d’ezañ. Kregi a reas da ziskrapat ha da doulla an douar. Me a oa puchet war ar c’hleuz a-us d’ezañ, ha kuzet a-dreñv eur vodenn valan. Va zad a gendalc’he atao gant e labour, pa darzas eun draig skedus en douar, ha ma taolas sklerijenn dindan bannou al loar gann. Va zad a bokas d’an aour, rak eun teñzor e oa. Ha goude, p’en doa graet d’ezañ e weladenn bemdeziek, e kuzas anezañ adarre, goustad, gant douar, ha, gant eun taol lost evel eur skubellenn, e stranas warnañ eur gwiskad deliou sec’h.\nPaour kaez tad ! Sinet en doa e varo.\nPa voe aet kuit d’ar gêr, me a ziskennas eus ar c’hleuz, ha buan e kerzis da Gastell al Laer da lavarout d’am gwreg ha d’am bugale dont ganin d’ar c’hoad.\nToulla a ris an douar d’am zro, hag e kavis en toull berniou aour ha berniou arc’hant, ha kalz traou\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/68&oldid=143440 »


anhun (anv hollek gourel)\n[1927, 2015, 2016] Strafuilh an hini zo dic'houest da chom kousket pe an hini a zihun da noz abalamour m'eo ankeniet.\n [...] o klask atav skarzhañ an anhun eus ma empenn evit lakaat anezhañ da dreiñ plaen.  [...] abaoe bloavezhioù e ouzon stourm ouzh an anhun gant skoazell geriadur Dimitrakos ha dilezel anezhañ a vije ur seurt trubarderezh.\nRéférence : GERI.Ern, pg anhun\nEmaon o paouez peurevañ kentañ bane kafe micherel an devezh hag o klask atav skarzhañ an anhun eus ma empenn evit lakaat anezhañ da dreiñ plaen.\nRéférence : EHPEA, p203\nabaoe bloavezhioù e ouzon stourm ouzh an anhun gant skoazell geriadur Dimitrakos ha dilezel anezhañ a vije ur seurt trubarderezh\nRéférence : BARDF, p. 178


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Peadar Tóibín) (KildareStreet.com)\nResults 1-20 of 839,531 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Peadar Tóibín)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Peadar Tóibín)


Republik Poblel Tannou Touva - Wikipedia\nRepublik Poblel Tannou Touva\n(Adkaset eus Republik Poblel Tannu Tuva)\nТыва Арат Республик\n← 1921 – 1944 →\n("Leun a avaloù-pin eo ar goadeg")\nLec'hiadur Tannou Touva e 1936\nGouarnamant Republik varksour-leninour\n• Destagadur Etrebrezel – Eil Brezel-bed\n14 Eost 1921\n11 Here 1944\n95 400 ann.\nRelijionoù Boudaegezh Tibet\nMoneiz Akşa tuvanat\nUr Republik Soviedel verrbad e oa Republik Poblel Tannou Touva (ruseg : Тувинская Народная Республика), bet krouet e 1921 war takad ez-Touva (anvet ivez Uryanc'hayskiy Krai) hag aet da get e 1944.\nTrec'h e oa bet an Arme Ruz war Douva e miz Genver 1920 ha addisklêriet e oa bet emrenerezh Touva.\nD'ar 14 a viz Eost 1921 e voe krouet gant ar Volcheviked ur Republik Poblel anvet Tannou Touva hag a badas betek 1926.\nE Belotsarsk (ruseg: Белоцарск) e voe staliet ar gêr-benn, deuet da vezañ adanvet Kyzyl ("Ruz" er yezhoù turkek ; kirillek : 'Кызыл').\nSinet e voe ur feur-emglev etre an Unaniezh Soviedel ha Republik Poblel Mongolia e 1926 o kadarnaat statud emren Tannou Touva.\nDonduk Kuular e voe Pennmaodiern kentañ Touva, ha gantañ e voe lakaet ar voudaegezh da relijion ofisiel ar Republik. Klask a reas ivez herzel ouzh ar Rusianed da vont d'en em staliañ er vro o kas gante eno propaganda soviedel en ur glask stardañ liammoù gant Mongolia. Muioc'h-mui e tisplije an emzalc'h -se da Rusia hag a-benn ar fin e voe harzet ha barmet Kuular d'ar marv e 1929.\nBilhed 1 Akşa (1940)\nE 1930 e voe dilennet gant Rusia pemp ezel eus Skol-Veur Gomunour Labourerion ar Reter (KTUV) da vezañ komiserion dreistordinal. Feal-tre e oant e-keñver Stalin ha naetaet e voe gante Strollad Komunour Touva dre skarzhañ un drederenn eus e izili. Kaset e voe war-raok ivez ar politikerezh kenstrollañ ha mac'het e voe war ar voudaegezh hag ar chamanegezh o klask stourm enep ar relijion.\nE 1932 e voe anvet unan eus ar gomiserion, Solchak Toka e anv, da Sekretour-Meur Strollad Dispac'hel Pobl Tuva ha menel a reas-eñ e penn ar vro betek e varv e 1973.\nD'an 11 a viz Here 1944 e voe asantet gant breujoù Touva (ar C'houral bihan) stagañ ouzh an Unaniezh Soviedel evel Oblast Emren Touva.\nAnvet e voe Soltchak Toka da Bennsekretour Strollad Komunour Touva ha dont a reas er vro da vezañ ur republik emren anvet Republik Sokialour Soviedel Emren (RSSE) Touva e diabarzh RSKS Rusia) adalek an 10 a viz Here 1961 betek 1992.\nBremañ eo deuet ar Republik Poblel da vezañ ur rann eus Kevread Rusia gant an anv "Republik Touva".\nBurutellet eo bet adstaliañ emrenerezh Touva adarre met betek-henn n'eo ket bet lakaet e pleustr, dreist-holl abalamour da bouez ekonomiezh Rusia er vro hag ivez peogwir ez eus meur a hini a-orin rusian a vevañ eno, daoust ha m'emañ an darn vrasañ eus ar boblañs a-orin touvek (war-dro 75%)\n↑ (en) MINAHAN James B. : The Complete Guide to National Symbols and Emblems, Greenwood, 2009 (ISBN 978-0-313-34500-5)\nAdtapet diwar « https://br.wikipedia.org/w/index.php?title=Republik_Poblel_Tannou_Touva&oldid=1835827 »\nKemmoù diwezhañ degaset d'ar bajenn-mañ d'an 9 Mae 2019, da 19:35.


Brezhoneg and the city #2 – Radio Naoned\nBrezhoneg and the city #2\nEvit abadenn ziwezhañ ar bloavezh 2020, Katell Leon hag e liseidi o deus bet c’hoant lidañ fin ar bloaz gant sonerezh.\nAr blijadur ho po da selaou ur blind-testig ha div rannbennad deus koulzad 2 an heuliadenn Daoulaz.\nUn abadenn prientet gant Katell Leon hag e liseidi ha liseadezed :\nBZH/20 gant Soig Loquet Tunioù mat ar sizhun. Atersadenn Soig Loquet Lisead e Diwan Karaez. Kinnigoù labour (e Emglev Bro an Oriant / Kreizenn Dudi Ti ar Vro Gwengamp...\nLiseidi ha liseadezed La Colinière ouzh ar mikro asambles gant o c’helennerez Katell Evit o abadenn gentañ al liseidi ha liseadezed o deus skrivet ha dibunet kronikennoù war sujedoù a bep seurt. Ar gwallzarvoudoù, ar strollad Extinction Rebellion,...


Pajenn:Sales - Introduction d’ar Vuez devot.djvu/130 - Wikimammenn\nPajenn:Sales - Introduction d’ar Vuez devot.djvu/130\ndivin ebarz en Eê. Un all o velet ur rivier o redec y a grie evellen : va ene ne vezo jamæs e repos quenavezo abymet er mor eus an Divinite pehini eo e sourcen. Ha Santes Francesa o consideri ur c’houeren agreabl, pe var bord hini oa en em legueat d’an aoulin da bidi Doue, a oue ravisset en extasi o repeti alies ar c’homsou-mâ sioulic : ar c’hrac eus va Doue a red ivez agreablamant ha sioul evel ar c’houerēnig-mâ. Un all o velet laboucedigou-yer destumet dindan o mam, a lavare : o va Doue, pliget gueneoc’h hon destum hac hor c’honservi dindan an youasqueIl eus ho trugarez. Un all o velet ar boquejou tro-heaul, a lavare : p’eur, va Doue, veza en em droï va ene-me ouz an heaul eus ho carantez ? Hac o velet boquejou an Dreindet, pe gant re ne deus c’huez ebet peguement-bennâc ma zint caer da velet, e lavare : allas ! evellen a c’hoare gant va santimanchou-me ; caer int da lavaret, hoguen ne broduont effet ebet.\nChetu ase, va Philotee, penaus e tenner songesonou mad hac aspirationou santel eus a guement tra en em bresant deomp er vuez mortel-mâ. Maleürus eo ar re pere a zistro ar grouadurien diouz o C’hroueur evit o zrei ouz ar pec’het. Eürus er c’hontrol eo ar re pere en em servich eus an traou crouet evit glorifia o C’hroueur, hac a implich ar vanite anezo da enori ar virionez. Certena-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/130&oldid=118379 »\nKemmoù diwezhañ degaset d'ar bajenn-mañ d'an 7 Eos 2018, da 13:39.


Post labour Skoazeller.ez skol-vamm\nDeiziadoù 31/08/2020 - 30/08/2021\nImplijer AEP Diwan Kastellin\nKefridi Skoazellañ a reoc'h ar skolaerez da gas al labour pemdeziek en ur c'hlasad skol-vamm. Degemer a reoc'h ar vugale war an amzer troskol (diwallerezh diouzh ar mintin pe goude ar skol) Asambles gant an eil skoazeller.ez e reoc'h war-dro ar vugale da vare ar predoù er c'hantin. Diwall a reoc'h ar vugale war ar porzh ha da vare an ermaeziadennoù skol. Ober a reoc’h war-dro ar c’hempenn ha dilouezañ ar salioù.\nDoare den Brezhoneger.ez Darempredoù aes gant an dud ha spered stroll. Skiant-prenet micherel o labourat gant ar vugale deuet mat. Skiant-prenet micherel war tachenn ar c’hempenn deuet mat.\nEvezhiadennoù 20 eur ar sizhun gant ur Parcours Emploi Compétences ( da c'houlenn gant Pol Implij hag-eñ oc'h dilennabl). Eurioù da vezañ termenet gant an implijer. SMIC. Post da bourveziñ d'an 31 a viz Eost 2020.\nMont e darempred gant Trugarez da gas ho CV hag ul lizher en em ginnig da aep.tudekarg@diwankastellin.bzh pe da Skol Diwan Kastellin 23 Grand Rue 29150 KASTELLIN\nFichenn bet kemmet d’an 2020-05-12 22:30:03


Bremaik e vo galvet huit heures da zont war ho tro\nEr Vro-Vigoudenn on bet ganet dres war-lerc'h an Eil Brezel Bed. Ma zud a oa o-daou genidik eus pleg-mor Gwaien. Ma mamm a oa bet ganet e 1903 e palud Tronoan, e-kreiz an douar sabl, en un ti bihan-bihan gwarezet ouzh ar mor gant un erv vili uhel, ar pezh ne vire ket ouzh an dour da zont betek an ti da vare ar reverzhioù bras. En amzer-se ne veze komzet nemet brezhoneg du-se, met bez e oa dija ar galleg oc'h en em silañ didrouz e pennoù ar vugale, digaset gant Skol ar Republik. Ur skol a oa bet savet e 1885, war-lerc'h lezennoù Jules Ferry, tri gilometr bennak deus ti ma zud-kozh; evit an holl vugale sañset, met pa oa deuet ma mamm en oad da vont d'ar skol, e oa c'hoazh dister levezon lezennoù Pariz er c'horn-bro digenvez-se. Ar baotred a veze kaset d'ar skol, pa ne oant ket dalc'het gant al labour-douar er gêr, rak pouezus e oa evito kompren un tamm galleg da nebeutañ en abeg d'an amzer soudard... Ma mamm, hi ne oa ket bet kaset d'ar skol; paour-razh a oa ma zud-kozh, ha ret oa da bep hini gounit e damm bara; setu da eizh vloaz e oa bet kaset da vatezh en un atant bras war ar maez.\nMa zad, eñ, ganet e palud Trêgad, a oa bet er skol, ha graet en doa e amzer soudard a-raok dimeziñ gant ma mamm. Setu e ouie galleg, met ne veze komzet nemet brezhoneg etrezo evel-just, o yezh a oa, ha mamm ne gomze ket galleg.\nAet oant da chom da Bloneour, en un ti feurm bihan e-kichen ar vourc'h, hag aze on bet ganet, e 1945. Breudeur ha c'hoarezed koshoc'h am boa, hag a yae d'ar skol, setu em eus bet klevet galleg ganto diouzhtu hep mar, ha koulskoude e teu din ma eñvorennoù kentañ e brezhoneg. Ar fromoù a verk ur bugel ar muiañ a zo moarvat ar re liammet gant e dud, ken e seblant din ne vefe bet nemet brezhoneg er gêr. D'am soñj em eus bevet e daou ved dizalc'h an eil diouzh egile. Un eñvorenn fentus a zeu din eus an amzer-se. Kustum e oa ma mamm da zihuniñ ma breur ha ma c'hoar da eizh eur evit mont d'ar skol. Ma c'hoar a gouske en ma gwele, ha bep mintin e kleven ma mamm o tihuniñ anezhi en ur lavaret: "Poent sevel, deut eo huit heures bremaik. Ar gerioù galleg huit heures a oa bet piaouet gant ma mamm, met n'implije anezho nemet neuze. Ar gerioù-se a sponte ac'hanon. Ne gomprenen ket huit heures, met kompren a raen e oa un dra bennak o tostaat, ur seurt euzhvil a oa ar huit heures-se evidon, hag en em lakaen da yudal: « emañ huit heures o tont dezhi, emañ huit heures o tont dezhi ». E pad ur mare on bet gourdrouzet gant huit heures pa ne oan ket fur "Bremaik e vo galvet huit heures da zont war ho tro"... D'am soñj e kave din, hep kompren, e oa gant ar gerioù digomprenus-se un dra dianav, un dra estren, un dra spontus o tilammat en hon buhez.\nDeuet eo ar mare evidon ivez da vont d'ar skol, ha bourret em eus er skol, ret eo lavar, rak ur blijadur hep par eo bet din deskiñ lenn ha skrivañ. Brasoc'h plijadur e vefe bet moarvat, ma 'm befe gallet deskiñ hevelep traoù hep cheñch yezh, met dre ar galleg int bet degaset din. Aze eo deuet an troc'h da vat gant bed ma zud. Al levrioù o deus lakaet ma bed da greskiñ, graet em eus anaoudegezh gant doareoù all da vevañ. Bed ar skol hag al levrioù n'en doa netra da welet gant ma bed-me. Er bed-se e oa seven an traoù, lakaat a rae gerioù war traoù a santen ha na vezen ket eztaolet e bed ma zud, barzhoniezh, santimantoù... Ne oa plas ebet evit yezh ma zud er bed-se, ar brezhoneg ne oa ket anezhañ nag er skol, nag el levrioù. Goulennet em eus ouzhon ma unan meur a wech, eus pelec'h e teue, met morse n'em befe kredet goulenn gant ar mestr-skol. Ar beizanted paour en-dro da ma zud a oa tout brezhoneg ganto d'ar c'houlz-se c'hoazh. Er vourc'h e komprene an dud brezhoneg, met muioc'h-mui e veze komzet galleg gant ar goñversanted. Ar vistri-skol, ar medisin, an apotiker ne gomprenent ket brezhoneg, hag a gomze galleg ouzh ma mamm. Neuze oa ret din treiñ. Diaes e oa alies pa roe Mamm urzh din da vont d'ober kefridioù er vourc'h: "Kit da gerc'hat din ul lur fourmaj rous". Goulenn a raen digant ar charkuter : "Une livre de fromage marron, s'il vous plait". Servijet e vezen, met ne oan ket hep merzout ar mousc'hoarzh dudiet ha goapaus un tamm war dremm an den. D'ar mare-se o doa kroget ar merc'hed da vont e giz kêr, an eil war-lerc'h eben; mamm a oa dilhad bigoudenn ganti. Ankeniet e veze pa veze dav dezhi mont betek Kemper, ar gêr vras, ne oa ket en he flas du-se, ha santout a raen pegen kollet e oa. Poanius e oa...\nLiammet eo deuet da vezañ ar brezhoneg evidon gant an dilhad mod kozh, an dislennegezh... Graet em eus ar pezh oan kat evit ma ne chomfe netra eus ar bed-se stag ouzhin, deut on a-benn en diavaez buan a-walc'h, met dimezet on koulskoude gant ur paotr, a oa pal e vuhez reiñ d'ar brezhoneg er gevredigezh ar plas a zere outañ. N'eo ket ken aes-se moarvat diwriziennañ diouzh an nen ur yezh he deus ambrouget e selloù kentañ war ar bed... Bevet em eus betek n'eus ket keit-se 'zo e galleg, ha leun a blijadurioù a bep seurt am eus bet gant ar yezh-se, met pa soñjan mat ez eus bet bepred un hed etre me hag ar galleg, evel ma vefe ar yezh-se, yezh unan all, ha ma gerioù, pa glasken skrivañ dreist-holl, gerioù laeret. Pell em eus gortozet a-raok deskiñ skrivañ ha lenn e brezhoneg, met p'on en em lakaet da skrivañ, eo deut ar blijadur diouzhtu, sklerijennet eo bet gant ar skritur gerioù ha pozioù fromus met diresis ma brezhoneg komzet, ur yezh kaer-kenañ a zo deut war wel, hag ar yezh-se eo ma hini...


> Dizoloiñ glad Gwened\nRamparzhioù Gwened zo unan ag an elfennoù a bouez a weler e kêr hag un testeni a 1 500 blez a istor vilourel.\nE penn diwezhañ an IIIe kantved, ha pa oa an impalaeriezh roman àr an diskar, Gwened, anvet Darioritum en amzer-se, zo aotreet da sevel magoerioù difenn. Un castrum (lec’h magoeriet) zo savet er c’hornôg d’ar gêr galian-ha-roman, àr ar Menez tost. Un tric’horn a ra ar vagoer-difenn zo en he diabarzh ur gorread 5 hektar pe àr-dro.\nEr Grennamzer Uhelañ e ta ar castrum da vout kalonenn kêr. Kempennet eo ar vagoer en XIIIvet kantved, ha kresket etre 1370 ha 1390 gant dug Breizh, Yann IV ; kreskiñ a ra gorread ar gêr gloz ag an hanter. Àr tu mervent ar vagoer nevez emañ harpet kastell an Erminig (aet da get), tost da zor Calmont.\nBalegoù, tarzhelloù, tourioù a za da greñvaat ar reizhiad difenn er XVvet kantved.\nE penn diwezhañ ar XVIvet kantved eo kreñvaet magoer ar Grennamzer gant begoù, evit bastañ da ezhommoù ar c’hanolierezh modern. Kentrell ar Waremm, savet etre 1626 ha 1628 gant an tisavour Augereau, eo an difenn diwezhañ savet e Gwened.\nRummet evel monumant istorel d’an 2 a viz Mae 1912\nUnan ag an dorioù koshañ eo da vont e-barzh ar gêr gloz. Er Grennamzer e oa anvet Dor Sant-Padern, abalamour da anv ar c’harter zo dirak. Dont a ra da vout ul lec’h bac’hiñ en XVIIIvet kantved, evel tour ar C’honestabl, ha kemer a ra tamm-ha-tamm an anv Dor Brizon.\nEr XIVvet kantved hag e penn kentañ ar XVvet kantved, e lakaer balegoù ha goude pezhioù kanolierezh, àr an nor hag an tourioù.\nUr skouer vrav ag un nor greñv, gant ur reizhiad pontoù-gwint doubl, unan evit dor ar c’hirri hag unan evit an dud àr droad.\nTOUR AR C’HONESTABL\nRummet evel monumant istorel d’an 28 a viz Mae 1927\nÀr tu reter ar vagoer, dirak ar Waremm, e oa bet savet, e-kreiz ar XVvet kantved, tour ar C’honestabl. An tour zo ennañ pemp live ha daou viñs da bignat dezhe. Bout ma’z eus pezhioù kanolierezh er sal izel e servij an tour, dreist-holl, da lec’h-annez, evel ma weler er salioù uhel. Sklêrijennet eo pep sal gant fenestroù bras hag un oaled zo e-barzh pep hini anezhe.\nGraet e oa an tour evit ar c’honestabl, penn armeoù an dug, ha moarvat e oa da vout un tamm ag ul lojeiz brasoc’h, pa weler ar roudoù mañsonerezh zo chomet da c’hortoz diouzh tu diabarzh ar magoerioù. Perc’hennet eo an tour gant an ti-kêr abaoe 1975 ; digor e vez d’an dud evit gweladennoù bleinet.\nRummet evel monumant istorel d’an 28 a viz Gouere 1928\nE-mesk ar c’hwec’h dor a c’heller gwelet e kêr c’hoazh, dor Sant-Visant, a sko àr ar porzh, eo an hini veurdezusañ. Savet e oa bet dor Sant-Visant etre 1620 ha 1624 er vagoer a gloz kêr er c’hreisteiz e-tal ar porzh. Ur c’hantved goude, krignet ma oa gant ar mor, e oa bet kempennet e 1747 gant an ijinour Duchemin a vir an tal kozh, barok he zres.\nDelwenn sant Visant Ferrer, paeron kêr, a oa bet lakaet en ur c’hustod uhel e 1891. Er blez-se e oa bet lakaet e-kreiz ur skoed-ardamez é tiskouez ardamezioù Gwened.\nDiouzh tu ar porzh e oa, dirak an nor, ur pont daou-damm, er XVIIvet ha XVIIIvet kantved. Savet gant mein gwenn, ha dezhañ stumm ur Y, e kas da bep tu ag ar ganol. Mont a reas diàr wel pa oa bet savet ar blasenn Gambetta, e 1835.\nEno e oa Darioritum gwezharall ha karter koshañ Gwened eo ; en douar e kaver roudoù ag ar forom, kibelldioù, villae...\nEr Grennamzer Uhelañ e oa kreiz ar gêr àr an dorgenn dost, ar Menez, en-dro d’an iliz-veur. Er gêr gozh e oa savet an iliz kentañ gouestlet da sant Padern, e-pad ar VIIvet kantved moarvat.\nEn XIvet kantved emañ al lodenn a-ziàr ar maez ag ar gêr e parrez Sant-Padern. En-dro d’an iliz e kresk ur c’harter birvidik er Grennamzer hag en amzer vremañ : kovuerien, artizaned … zo é chom en tier o frammoù koad a c’heller gwelet straed ar Feutan pe straed Sant-Padern. En ostalerioù e roer bod d’ar veajourion a za a Naoned pe Roazhon.\nE-tal ar c’harter artizanel ha poblek e saver, etre 1863 ha 1865, prefeti kaer departamant ar Mor-Bihan.\nEnskrivet evel monumant istorel. Ar c’hloc’hdi : d’an 11 a viz Mezheven 1946 ; an iliz a-bezh : d’ar 17 a viz Gouere 2005\nAn iliz Sant-Padern, meneget adal an XIvet kantved ha gouestlet d’an eskob kentañ anavezet e Gwened, a oa un ehan a bouez àr hent pirc’hirinderion Tro Breizh er Grennamzer. E penn kentañ an XVIIIvet kantved e oa an iliz en ur stad fall, ha goude diskar an tour e miz Mae 1726, gant ur gorventenn, e oa bet divizet hec’h adsevel. Fiziet e oa bet al labour en tisavour a Wened Olivier Delourme. Gant hennen eo graet tresoù ar savadur ha renet al labourioù kentañ (keur, kazelioù, nev), e 1727-1728.\nE penn diwezhañ an XVIIIvet kantved eo hiraet an nev gant daou dreuziad ha kregiñ a ra labourioù ar c’hloc’hdi-porched ; echuet e oa bet ar savadur àr-dro 1820.\nEn iliz-se, rustik he neuz, eo sachet evezh ar weladennerion gant pinvidigezh an arrebeuri. E pep chapel kostez, e pep kazel ag an iliz hag er c’heur ez eus ur stern-aoter hag an hini koshañ anezhe zo ag ar blezadoù 1690 (stern-aoter sant Izidor, e kazel ar c’hreisteiz).\nSANT-PADERN HA TRO BREIZH\nAr skridoù kentañ a anavomp diàr-benn ar gristeniezh e Gwened zo ag ar Vvet kantved. Àr-dro 465 e oa bet bodet sened ar broviñs, renet gant an eskob Perpetuus a Deurgn, « en iliz Gwened ». Paternus, unan ag ar c’hwec’h prelat a oa eno, a anavomp evel eskob kentañ kêr Wened. Azeulerezh sant Padern a grog, marse e-pad ar VIIvet kantved. En XIIvet kantved e oa bet rentet da iliz-veur Gwened relegoù sant Padern, a oa bet kaset d’ar Berry da vare aloubadegoù an Normaned. A-c’houde e adkrog an devosion da eskob kentañ kêr. Diskouez a reer relegoù ar sant en iliz Sant-Padern a za da vout un ehan àr hent Tro Breizh.\nTro Breizh a grog er Grennamzer. E-unan pe gant tud arall e ra ar perc’hirin « Tro Breizh », en ur chom da bediñ àr bezioù seizh sant diazezer an eskoptioù kozh a Vreizh : sant Brieg, sant Maloù, sant Samzun e Dol, sant Kaourintin e Kemper, sant Paol, sant Tudual e Landreger, sant Padern e Gwened.\nMont a ra ar boaz-se da goll e dibenn ar Grennamzer, mes Tro Breizh a reer a-nevez a-c’houde un nebeud blezadoù hag àr an hentoù em adkav perc’hirinderion, baleerion pe tud sot gant istor Breizh.\nEnskrivet evel monumant istorel (bolz ha teir dor) : d’ar 25 a viz Genver 1929\nAr ger koc’hu (pe cohue e galleg ar c’hornôg) a ya da envel ul lec’h ma veze graet ar marc’had er Grennamzer. E-kreiz ar gêr gloz emañ koc’hu Gwened. Er Grennamzer e oa perc’hennet gant duged Breizh, unan a dudjentil kêr. En XIIIvet kantved e oa anezhañ un nev vras hepken (ar sal greiz bremañ) a roe bod da varc’hadourion kêr.\nEr XVvet kantved e oa bet kempennet sal-varn an dug en estaj.\nEr XVIIvet kantved e oa bet labourioù bras da gempenn ar sal uhel, ma veze degemeret abaoe 1552 lez-varn ar C’huzul Stad. Parlamant Breizh en em vode eno e-keit ma oa harluet e Gwened, etre 1675 ha 1689. Er memes amzer e oa bet digoret an nevioù kostez. Ar c’hoc’hu a ro bod hiziv da zalc’hadoù ha da ziskouezadegoù mirdi Arzoù-Kaer Gwened.\nRummet evel monumant istorel d’an 30 a viz Here 1906\nÀr lein ar Menez emañ an iliz-veur Sant-Pêr, a-dreist kêr hag unan ag ar monumantoù pennañ enni eo. Er XVvet kantved e oa bet kroget da adsevel an iliz-veur roman. Re gozh ha re vihan eo daet da vout da zegemer ar birc’hirinderion a za àr bez sant Visant Ferrer, marvet e Gwened e 1419 ha douaret e keur an iliz-veur.\nEtre 1450 ha 1520 e oa bet savet an nev vras gant chapelioù kostez kempennet etre an harpelloù kreñv, tal ar c’hornôg (ma oa miret tour roman an hanternoz) hag ar c’hazelioù. Un nebeud blezioù a-c’houde e oa bet savet, en hanternoz d’an iliz-veur, chapel ar Sakramant Santel, ur skouer vrav a savouriezh an Azginivelezh.\nE-pad an Enep-Disivoud e oa bet lakaet arrebeuri liderezh nevez en iliz, evel ar stern-aoter barok gouestlet da sant Visant. E-pad an eil hanterenn ag an XVIIIvet kantved e oa bet graet bolz ar savadur hag ar c’heur nevez.\nEn XIXvet kantved e oa bet adsavet tal ar c’hornôg, abalamour da stad fall ar savadur, en ur stil nevezc’hotek a oa diouzh ar c’hiz e-mesk diskibled Viollet Le Duc.\nRummet evel monumant istorel d’an 3 a viz Genver 1913\nE lein ar straed Noe emañ an ostel-se, a benn kentañ ar XVvet kantved, ha miret en deus e zoare kentañ. Savet e oa bet gant Yann a Valastred, kañseller an dug Yann V, ha gwelet a reer mat àrnañ renk sokial e berc’henn.\nÀr un dachenn strizh emañ an ostel, àr bevar live. Mont a ra d’e ober daou savadur stag-ha-stag, savet e daou vare. Dirak e weler un tour a dalv da vont e-barzh. Ennañ ez eus ur viñs da bignat da bep live. En eil estaj e oa bet kempennet, er XVIIvet kantved, « kabined Tadoù an dezerzh » kinklet gant taolennoù livet er mod flamank. Kastell-Gailhard zo ennañ hiziv dastumadoù mirdi istor Gwened, ag ar ragistor, ar mare galian-ha-roman hag ar Grennamzer.\nEnskrivet evel monumant istorel d’an 29 a viz Gwengolo 1975\nAr chapel-se, stag ouzh skolaj kêr renet gwezharall gant ar Jezuisted, a oa bet savet etre 1661 ha 1685 diàr tresoù ar frer Charles de Turmel, tisavour e Kompagnunezh Jezuz. Ur skouer vat eo a stil ar Jezuisted en amzer-se, awenet gant skouerioù barok Italia. Savet e oa bet gant mein gwenn, àr un diazez greunit, àr daou live kinklet gant un talbenn zo skrivet àrnañ lizherennoù ar Jezuisted : IHS (Jesus Hominum Salvator).\nAr chapel-se, savet gant un dro-spered garventez, prederiet gant an distro da zalvoudoù diazez ar gristeniezh, zo enni egorennoù eeun : un nev hepken, kazeloù bihan, ur c’heur strizh.\nKinklerezh an diabarzh zo eeun ivez. Mes ur stern-aoter bras-divent, savet e 1684 gant ar c’hizeller hag an tisavour Jean Boffrand, zo o kinklañ ar c’heur.\nSerret e vez ar chapel Sant-Iwan d’an dud.\nAN OSTELIOÙ PREVEZ\nE-pad ar XVIIvet kantved e oa bet nevezet ar savouriezh e Gwened. En em zispakañ a reas neuze an tier mein na oant ket stank e-raok. Goude donedigezh da c’hortoz parlamant Breizh da Wened, e oa bet savet e-leizh a ostelioù gant greunit ha gant mein gwenn er gêr gloz.\nAn Ostel de Francheville. Enskrivet evel monumant istorel (gwere hag he zoenn) : d’ar 25 a viz Genver 1929 E korn plasenn ar Pouezioù ha plasenn al Lisoù, e sav an ostel-se da gard diwezhañ ar XVIIvet kantved. Savet eo bet gant mein tufev ha greunit, àr bevar live, hag ur were vistr zo en he c’horn, graet a dufev ha goloet gant un doenn gaer.\nAvaze e c’heller gwelet an div blasenn. Anat eo e oa ar savadur-se lec’h-annez ur familh tudjentil a Wened.\nOstel Senant: E skeud an iliz-veur, straed ar Madobererezh, emañ savet an ostel Senant àr un dachenn vras. Tal an ti, tregont metr hed dezhañ, zo bet gwastet evit darn pa oa bet distrujet ar c’hordennoù-mur a-hed ar fenestroù. An ostel zo ennañ un adraoñ, un estaj hag ur solier edan an doenn, ha lukanioù gant talbennoù tric’hornek e mein gwenn àr-benn. Edan unan anezhe eo skrivet ar blezad 1680. Dre ar porched e c’heller gwelet ur porzh bihan hag ul liorzh kuzhet ouzh selloù an dud diavaez.\nOstel Roskañveg: An ti-se zo bet savet àr-dro 1680 gant Jean de la Landelle, aotrou Roskañveg, ha kuzulier e lez-varn Gwened, e-lec’h ur savadur koshoc’h. E straed strizh ar C’hoc’hu emañ an ti, hañval ouzh un tenn-anal e-kreiz tachennaoueg stank ar Grennamzer. Savet eo àr skouer ostelioù prevez ar c’hêrioù bras, a-stur gant ar straed, etre ur porzh hag ul liorzh en a-dreñv, pell diouzh ar selloù. Adkempennet eo bet an ostel en XVIIIvet kantved, ha chomet eo e piaou ar familh Roskañveg betek an Dispac’h.\nEnskrivet evel monumant istorel (diaraog ha toennoù) d’an 29 a viz Gouel-Mikael 1975\nUr mell savadur eo ar prefeti, digoret d’an 23 a viz Eost 1865, edan ren Napoleon III. Savet eo bet àr dachenn kouent kozh ar Jakobined, ha hañval eo ar savadur meurdezus-se ouzh ar stil Loeiz XIII, evel e-leizh a savadurioù foran savet e-pad an Eil Impalaeriezh.\nTreset eo bet gant tisavour an departamant Amé, evel un U, en-dro d’ur porzh enor rannet diouzh ar blasenn gant kaelioù uhel. Er mod m’eo savet an ti, gant ur savadur kreiz hag div gazel a-skouer a bep tu, e c’hell bout tri lec’h da labourat. Er savadur e penn ar porzh emañ ar salioù degemer ha ranndi prevez ar prefed ; ar gazel zehou a ro bod da servijoù ar c’huzul-departamant ; hag ar gazel gleiz d’an dalc’hioù ha d’an dielloù. Lusket eo tal e-raok ar savadur kreiz gant an toennoù pevar rabañs ha kinklet eo gant un talbenn ledan. Kizelladurioù an talbenn zo awenet gant an Impalaeriezh (erer an impalaer) mes ivez gant istor Breizh pa ziskouez Nevenoe, kont Gwened (819-851), hag Alan Varvek (936-952), daou zen a bouez en istor Breizh er Grennamzer Uhelañ. Tro-ha-tro d’ar prefeti ez eus ul liorzh vras pemp hektar. An darn vrasañ anezhi zo ul liorzh mod saoz, treset e 1862 gant Varé, ur savour-liorzhoù a Bariz, krouet gantañ koad Boulogne. En diaz a gazel an dielloù ez eus ul liorzh mod gall, 5 000 m² he gorread, treset e 1975. Ne vez ket digor al liorzh d’an holl.\nEnskrivet evel monumant istorel d’an 2 a viz an Azvent 1992\nTres ur c’hastell ag an nevez-azginivelezh zo gantañ, savet m’eo bet gant an tisavour Amand Charier ; digoret e oa bet d’an 11 a viz Gourhelen 1886. Lakaet àr wel eo, lec’hiet m’emañ àr plasenn gozh ar marc’had ; e dal uhel gant mein gwenn àr bevar live a ro ur skeudenn simetrek anezhañ ; ar c’holonennoù hag ar pileroù a laka àr wel lusk an digoroù. Un dibab ledan a gizelladurioù a ya c’hoazh d’ober kinklerezh diavaez ar savadur-mañ, zo arouez galloud ar gumun. Ur c’hloc’hdi bihan, hañval ouzh ur befrez, zo àr lein. En diabarzh eo rannet an ec’honder gant diri ledan a gas da sal ar gouelioù en estaj. Sklêrijennet eo an egorenn-se gant ur werenn-livet a daolenn eured Anna Vreizh ha Charlez VIII e 1491, tra ma’z eus ur werenn arall e lein, kinklet gant ardamezioù kêr a daol ur sklêrijenn tanav àr marbr an diri hag ar garidoù.\nKOC’HU AR PESKED\nE 1821 e oa bet savet ur c’hoc’hu kentañ evit ar pesked, harp ouzh diardreñv ar savadurioù zo e straed Sant Visant, àr plasenn ar Beskerezh, al lec’h ma veze graet marc’had pesked abaoe dibenn ar Grennamzer. Dre m’o doa c’hoant pesketaerion d’endevout ur savadur brasoc’h ha propoc’h, e oa bet savet ur c’hoc’hu nevez e 1880 gant an tisavour E. de Lamarzelle. Savet eo gant greunit, àr 35 metr hed ha 13 metr led. En diabarzh ez eus 18 piler potin, lod anezhe kinklet gant kregin-sant-Jakez, da souten ur framm metal.\nHiziv ne vez ket diskarget o fesked àr ar c’haeoù gant ar besketaerion ken, mes edan ar c’hoc’hu e vez bec’h gant al labour bemdez ha muioc’h c’hoazh pa vez marc’had, d’ar merc’her ha d’ar sadorn.\nKANNDI AR WAREMM\nKanndi ar Waremm, savet àr ribl ar Marl, en diaz ag ar ramparzhioù, zo en unan ag al lec’hioù ma vez tennet ar muiañ a boltredoù e Gwened moarvat. Daoust ma hañval bout kozh e oa bet savet ar c’hanndi etre 1817 ha 1821. Mont a ra d’e ober un trepas, toet gant mein-glas, a-hed kammdro ar stêr, hag un estaj gant ur vagoer he frammoù koad. En trepas toet-se e veze ar c’hannerezed pe ar gwalc’herezed a Wened ec’h ober o labour. An niver bras a oaledoù a ziskouez lec’hioù-bugadiñ.\nAbaoe 1928 eo ar gumun a biaou kanndi ar Waremm. Reiñ a ra bod hiziv da servij Buheziñ ar glad e Kêr Wened.\nAN TIER O FRAMMOÙ KOAD\nE Gwened eo stank an tier o frammoù koad. Ar re goshañ anezhe a sav d’ar XVvet kantved, mes n’int ket stank. Ar re gaerañ, abalamour d’an aket zo bet lakaet d’o c’hinklañ, dreist-holl ar c’horbelloù, zo ag ar XVIvet kantved. Kavet e vezont da skouer straed Sant-Salaun pe e karter Sant-Padern. En amzer gozh e oa stalioù en adraoñ. Evel-se, e korn ar straed Noe, e weler c’hoazh ur barr-ti diouzh skeudenn perc’henned an ti, lesanvet a-gozh «Gwened hag e vaouez».\nFramm an tier zo savet gant skoroù sonn a gemer harp àr tammoù prenn a-led, ar sablezennoù ; tammoù prenn arall, a-veskell, kenstrollet a-gebroù e stumm kroazioù , a ro starter d’ar framm. Etre an tammoù prenn eo leun ar magoerioù a dilh (ur meskad pri ha plouz).\nGWENED HAG E VAOUEZ\nTal un ti e frammoù koad, a benn kentañ ar XVIvet kantved, zo kinklet gant ur gizelladenn greunit. Pennoù daou zen, n’anaver ket, zo o vinc’hoarzhin ouzh an dremenerion. Sur a-walc’h e oa ur barr-ti na ouier ket ken hiziv petra a dalv.\nE dibenn an XIXvet kantved e ta an tier-hañv àr vord ar mor da vout un diverrañs modern. E 1878, perc’henned Koulev a gempenn an enezenn evit bout ur c’houronklec’h : ur poull dour-mor gant logelloù diwiskiñ àr e ribl, ur preti, ul leti bras, tier-prenn ; ur c’hazino a soñjer sevel zoken. Adal 1879 eo staget an enezenn ouzh an douar-bras gant ur chaoser, ar pezh a laka ar c’houronklec’h bihan da greskiñ.\nEnez gwezharall zo daet da vout ur « c’harter » a Wened. Kavout a reer eno kenkizioù kozh, savet àr skouer tier-prenn Suis, diouzh ar c’hiz gwezharall. Daet eo ar poull-neuial da vout tra ar gumun, hag ul lec’h kouronkiñ a vourr tud yaouank Gwened gantañ. Ur porzhig klet eo Koulev evit ar vageerion hag al lec’h lestriñ evit Enez Arzh eo ivez.\nAR SAVADUR PETITS-FERS\nEnskrivet evel monumant istorel (tal a-raok, toenn ha framm metal) d’an 30 a viz Mae 2000\nDirak ar prefeti eo sachet ar selloù gant ar savadur-se, gant e ziavaez liesdoare hag an danvezioù diseurt implijet àr e dal e-raok. Elfennoù kinklus dibar zo mesket enne brikennoù, mein gwenn, kolonennoù potin ha prierezh amailhet. Aze e oa gwezharall ur ginkailherezh a-vras, anvet e-pad pell ar stal Petit-Fers, ha savet àr-dro 1894.\nEmañ ar savadur-se àr daou live : un egorenn vras zo miret evit ar stal en diaz hag a-dreist ez eus ranndioù edan an doenn.\nTIER AR BLEZADOÙ 1930\nEtre an daou vrezel e kresk gorread Gwened, gant lodennaouegoù krouet gant perc’henned prevez evel, da skouer, straed Metz (lodennaoueg Gy), straed Paul Doumer (lodennaoueg Rochard), straed Paul Helleu (lodennaoueg ar Joentoù), straed Olier a Glison (lodennaoueg Martine).\nAn tier savet enne zo savet àr skouer ar savouriezh liesdoare a weler er c’hatalogoù pe er c’helaouennoù tisavourion en amzer-se.\nTreset alies evel un L, an tier-se zo gante un tal a-raok kinklet hag ar pignon ret-holl. Hemañ diwezhañ a vez gwezhavez a-eeun gant ar c’harrdi, arouez a vodernelezh ar perc’henn.\nAn tal a sko àr ar straed a vez buhez ennañ alies, gant un indu livet, rizennoù diseurt, implij ar prierezh pe ar mozaik. Roll ar c’hinkladurioù, an houarn goveliet hag ar potin a fich ar balkonioù hag an dorioù-tal zo awenet alies gant an « Art déco », brudet gant diskouezadeg etrebroadel 1925.\nAr savouriezh-se a zinac’h kement dave a vehe d’ar savouriezh hengounel, a vez adkavet e kalz kêrioù e Frañs, en amzer-se.\nAN ILIZOÙ MODERN\nE-pad dek vlez, etre 1959 ha 1968, ez eus bet sakret peder iliz nevez e Gwened : Sant-Pius X e 1959, Sant-Gwenn e 1967, Itron-Varia Lourdes ha Sant-Visant e 1968.\nSetu amañ div skouer :\nSant-Pius X (1959)En tisavour a Wened Guy Caubert de Cléry eo bet fiziet ar raktres da sevel un iliz nevez e karter ar Vadalen. Kemer a ra skouer àr tres iliz Riese en Italia, ar gêr ma oa bet ganet ar Pab Pius X ha dibab a ra implij betoñs armet. Ar liv gwenn splann, an tour-iliz 44 metr uhelder hag ar prenestroù strizh a stumm ur meni claustra, a ro ur santad skañvder. Gwerennoù ha gwerenn-livet dor-dal ar c’hreisteiz, graet gant daroù gwer tarzhet, zo bet treset gant André Mériel Bussy ha savet gant Lorin, mestr gweraer e Chartres.\nSant-Gwenn (1966-1967)Savet eo bet an iliz-se e kreisteiz karter nevez ar Menemeur, ha gouestlet eo da sant Gwenael. Skoet e vez spered ar weladennerien gant he framm uhel kerndalek ha gant he zour-iliz kelc’hiek distag diouzh ar peurrest ag ar savadur. Gant an diouer a bileroù en diabarzh e c’heller gwelet holl an ilizad tud a-gevret en ur rann ec’hon. Krouet o deus an disavourion, Eric Kasper ha Jacques Maisonneuve, ur santual modern ha dibar ma adkaver an emglev etre ar greunit hag ar c’hoad, kustum er rannvro, sklêrijennet gant gouloù ar gwerennoù-livet e liv.\nTost d’an iliz eo bet kempennet an aspadennoù ag ar chapel dismantret a oa e prioldi kozh Sant Gwenn, stag ouzh abati Sant-Gweltaz e Rewiz.\nLec’hiet eo Gwened hag he forzh e goueled ar Mor-Bihan, en un aber. Betek an XIXvet kantved eo bet pinvidikaet kêr gant ar c’henwerzh dre vor. Mes, dre m’eo bet aloubet an aber gant al lec’hid, he deus ranket kêr, bepred hag atav, kemm ha kreskiñ aveadurioù he forzh. Adal ar mare galian-ha-roman, Gwened zo ul lec’h a genwerzh dre vor. Hervez ar studiadennoù e c’hellhe porzh gwezharall bout bet e-tal ar prefeti, e-harz torgenn Boismoreau, al lec’h ma oa ar geoded kozh.\nDre m’eo bet kemmet an aod, tamm-ha-tamm, eo bet bountet ar porzh trema ar c’hreisteiz. E dibenn ar XIVvet kantved, e oa moarvat etre plasenn ar Beskerezh hag an diaz ag ar straed Thiers. Pa oa bet astennet ar ramparzhioù e oa tostaet ar gêr gloz d’ar porzh : mont a raed ar gêr d’ar porzh dre Zor Gregenig. E skridoù ag ar XVvet kantved e lenner emañ le vieil port es douves de la ville, un quay au vin (ar porzh kozh e-tal douvezioù kêr, ur c’hae evit ar gwin) e-tal douvezioù ha tarzhell Gregenig.\nEr XVIIvet kantved emañ bepred ar porzh er c’hreisteiz d’ar gêr gloz hag e-kreiz e vrud emañ ar c’henwerzh dre vor. Dor Sant-Visant a oa bet digoret er vagoer e 1624. A-benn kas aesoc’h ar varc’hadourezh hag ar gwin dreist-holl, an dra a veze enporzhiet ar muiañ neuze, e oa bet kempennet ur c’hae mein àr ar ribl dehou, el lec’h m’emañ tier koshañ ar varc’hadourion. Astennet eo ar c’haeoù en XVIIIvet hag en XIXvet kantved a bep tu d’ar porzh. Labour zo evit ar chanterioù sevel bagoù. Brudet eo kilvizion Gwened evit o chas-mare, ur vag graet a-ratozh evit ar riblerezh-aodoù.\nEvit kaeraat ar porzh e oa bet divizet gant Kêr, e 1712, plantiñ gwez a-hed ar ribl dehou. Ur rabin (anvet Rabine e galleg ivez) zo kempennet evel-se ha hiraet eo bet er c’hantvedoù àr-lerc’h, bep un tamm p’eo bet astennet ar c’haeoù ivez.\nBepred evit kaeraat al lec’h hag evit aesaat an tremen e oa bet krouet ar blasenn Gambetta , àr-dro 1830/1840. Bevennet eo ar blasenn gant savadurioù a ra un hanter-gelc’h. Renet e oa bet al labourioù, lerc’h-ouzh-lerc’h, gant an disavourion Brunet-Debaines ha Marius Charrier.\nMes ur chanter bras arall a oa bet e penn kentañ an XIXvet kantved, pa oa bet toullet torgenn Kerinoù. Gant an taol-se, ha n’eus ket e bar e lec’h arall e Breizh, e klasker eeuniñ, digammiñ kanol ar porzh, evit ma c’hellhe ar c’henwerzh àr vor kenderc’hel. Mouget eo tamm-ha-tamm, neoazh, e dibenn an XIXvet kantved. Rankout a ra ar porzh troiñ trema kas marc’hadourezh ha kas an douristed kentañ da inizi ar Mor-Bihan.\nHiziv e vez degemeret bagoù-plijadur er borzhlenn, kempennet e 1976. Er blezadoù-mañ a za, e cheñcho ar porzh c’hoazh, gant ar raktres votet gant ar c’huzul-kêr e 2003 (krouiñ ur parklec’h edan douar, sevel ur c’habitendi nevez, adkempenn ar c’haeoù,…). En ardraoñ d’ar porzh emañ bepred ar chanterioù sevel bagoù ha gante bremañ un deknologiezh uhel, pa savont bagoù bras da vont da redek en donvor.\nSANT VISANT FERRER\nAn den-se, bet ganet e Valencia e Spagn e 1350, a zaas da vout Dominigad d’ar oad a 17 vlez.\nBeleg ha mestr bras àr an doueoniezh, e kemeras perzh e Disivoud Meur ar C’hornôg, a oa bet daouhanteret ar gristenien gantañ etre 1378 ha 1417. Tost e oa Visant Ferrer da gardinal Aragon, Pedro de Luna, a zaas da vout pab en Avignon, ha reiñ a reas skoazell dezhañ a-enep pab Roma. Pa zaas Pedro de Luna da vout dilennet da bab en Avignon (edan an anv Benead XIII, an « Enep-pab »), e taas Visant Ferrer da vout e gofesour. Mes, e 1416, prederiet gant unaniezh an Iliz, Visant a zilezas kostezenn Benead XIII, evit anavout pab Roma.\nUr prezegour eo Visant Ferrer ivez. Adal 1399 e veaj dre Europa (Italia, Frañs, Suis…). Dont a ra e-leizh a dud da selaou ar prezegenner dispar-se hag e sarmonioù spontus a-zivout ar Varn diwezhañ.\nE 1418 ez arru Visant Ferrer da Vreizh, en e 68 vlez. Respont a ra evel-se da bedadenn an dug Yann V a fall dezhañ e tahe an Dominigad da brezeg an aviel e-mesk pobl Breizh, zo mesket en he feiz ar gristeniezh hag ar c’hredennoù kozh chomet àr-lerc’h ar baganiezh. Erruout a ra Visant en ur vro zo pinvidik a-walc’h , dre m’eo chomet neptu an dug Yann V e-pad ar brezel etre ar C’hallaoued hag ar Saozon en deus drailhet Bro-C’hall. Mes gwall skoet eo bet an dud gant ar vosenn hag an naonegezh.\nMont a ra Visant Ferrer a-hed hag a-dreuz an dugelezh e-pad daou vlez. Distreiñ a ra da Wened, skuizh ha klañv, ha mervel a ra eno e 1419. Beziet eo en iliz-veur Sant-Pêr. Digoret eo ar prosez evit e lakaat da sant, àr c’houlenn duged Breizh, e 1451. E 1455 e oa bet embannet gant ar pab Callistus III e oa lakaet Visant da sant.


E 1187 e oa bet aloubet Jeruzalem gant ar sultan Saladin, trec'h war ar groazidi en emgann Hattin (4 a viz Gouere 1187). Lezet e voe o buhez gant ar gristenien a oa o chom e Jeruzalem da dennañ daspren diganto ha ne voe ket distrujet an ilizoù savet gant ar Franked Lezet e voe ar gristenien da vont kuit da gaout repu e Tir. Ar Bez Santel a voe lezet etre daouarn kristenien ha gallout a reas ar birc’hirined kenderc’hel da zont da Jeruzalem. Er skridoù, ken ar re savet gant kristenien ken ar re savet gant muzulmiz en amzer-se, e reer anv eus Saladin evel un den "a zalc'he d'e c'her".\nRicharzh Kalon Leon, war e hent dre vor d’an Douar Santel, a aloubas Kiprenez, kemeret digant Impalaeriezh Bizantion, e 1191. Dont a reas Kiprenez da vezañ un diazez start evit ar groazidi, ha chom a reas etre daouarn tud eus kornôg Europa e-pad meur a gantved, betek ma voe aloubet gant an Impalaeriezh Otoman e 1571.  Fulup Aogust a erruas e Siria hag a lakaas, asambles gant Richarzh Kalon Leon, seziz war Akko. Kemeret e voe kêr ganto ha prizoniet e voe an holl soudarded vuzulman a oa enni, a-raok o lazhañ. Fulup Aogust a zistroas da Vro-C'hall goude an trec'h-se.\n↑ Lewis, Archibald, Nomads and Crusaders: AD 1000–1368, Indiana University Press, 1988\nAdtapet diwar « https://br.wikipedia.org/w/index.php?title=Trede_Kroaziadeg&oldid=1858305 »\nKemmoù diwezhañ degaset d'ar bajenn-mañ d'an 9 Kzu 2019, da 16:44.


SELAOUIT | Goulc'han Kervella a ro e soñj diwar-benn afer e levr difennet gant an ensellerezh akademiezh\nVendredi 5 février 2016 à 21:35 -\nDifennet eo bet da TES (Ti embann ar skolioù) embann ul levr bet skrivet gant Goulc'han Kervella hag anvet "Mari Vorgan ar Glandour". E-barzh al levr-se e vez anv deus Roparz Hemon. Goulc'han Kervella a lavar deomp hirroc'h.\nGoulc'han Kervella, saver pezhioù-c'hoari ha rener Strollad ar Vro-Bagan - Gireg Konan - Creative Commons\n"Va romant din-me n'eo ket tamm ebet meuleudi da Roparz Hemon !" G. Kervella :\nGoulc'han Kervella "Mesket e vez lennegezh ha politikerezh" (4mn)\nNe felle ket d'an ensellerezh akademiezh na da TES kemer ar gaoz war an afer-mañ.